text:
Søkt verður eftir grannskoðara í tíðaravmarkað starv
Í sambandi við at ein av okkara grannskoðarum er í farloyvi, verður eitt tíðaravmarkað starv leyst at seta so skjótt til ber. Starvstíðin er fyribils til 31. desember 2019.
Arbeiðið á stovninum er sjálvstøðugt, áhugavert og fjølbroytt, og fevnir um at grannskoða almennar stovnar og skipanir.
Tann, sum verður settur, skal hava hægri útbúgving innan grannskoðan, roknskap, løgfrøði ella aðra viðkomandi útbúgving og duga væl at skriva, serliga á føroyskum. Fyrimunur er at hava royndir innan almenna ella privata umsiting.
Lønar- og setanarviðurskifti eru sambært sáttmála ímillum Fíggjarmálaráðið og viðkomandi yrkisfelag.
Skrivlig umsókn við avriti av prógvum, viðmælum o.ø. skal sendast til:
Landsgrannskoðanina
Traðagøta 43
Postrúm 2053
165 Argir
ella í telduposti til: postur@lg.fo.
Freistin at søkja starvið er 8. februar 2019. Nærri fæst at vita um starvið við at venda sær til Beintu Dam, á tlf. 355100 ella 226301. Fyrispurningar verða viðgjørdir í trúnaði.
Tú kanst fáa meira at vita um Landsgrannskoðanina á heimasíðu okkara: www.lg.fo.
Tíðindi
-
Viðmerkingar frá løgtingsgrannskoðarunum til frágreiðing um meirnýtsluna av verkætlanini at byggja Skúladepil við Marknagil
-
Frágreiðing um meirnýtsluna av verkætlanini at byggja Skúladepil við Marknagil
-
Kanning av meirnýtsluni hjá Skúladeplinum við Marknagil
-
Norðurlendskar grannskoðaranevndir í Helsinki
-
Søkt verður eftir grannskoðara í tíðaravmarkað starv


c: text/html

text:
Hví haldi eg at eitt kristiligt samfelag verða tryggari av vaksa upp í enn í einum gudleysum? Hetta niðanfyri sigur kanska eitt sindur, tí hetta var útsøgnin hjá einum gudloysingi á kjak.org ídag:
"Fyri at svara yvirskriftini heilt stutt, nei. Kristin fólk eru ov avmarkað í sínum humori. Man má ikki banna, man má ikki happa, man má ikki niðurgera onnur fólk...tá er einki stuttligt eftir."Tað er vorðin ein heimur sum hesir hava at bjóða uppá.
Og er Kristindómurin óndur og avmarkaður tí ein ikki hevur loyvi at happa?
Ivaleyst vilja hesir gudloysingar nú pástanda, at talan var um sjónvarpsendingar, media og ikki barnaskúlar, fyri at taka eitt dømi. Men um nú miðlarnir taka sær rættin at happa, hvat fær so okkum at halda, at hetta ikki verður ein áhaldandi tilgongd sum kemur at gjøgnumsúrga heila samfelagið?
Í hesum høpinum, er so ikki týðiligt at talan er um ein hugburð?
Niðanfyristandandi niðrandi orðini, funnin á einum øðrum veggi á kjak.org eru enn eitt snøkt dømi:
"Blíva trúgvandi ongantíð troytt av at útstilla seg sjálvan sum óvitandi tápur? Ella er trupulleikin kanska meira tann, at tey trúgvandi sjálv ikki duga at síggja hvussu stupid tey eru, og tískil ikki vita av, at tey útstilla seg sjálv sum óvitandi tápur? Vit, sum hava ein fungerandi heila og eina vitan sum strekkir seg útum bíbliuna: er tað ikki okkara skylda áhaldandi at peika á býttleikan hjá teimum trúgvandi soleiðis at tey so við og við fáa lúka grovastu tápuligheitirnar út?"Vísir hetta ikki bara beisku og oyðandi nátturuna í hesum nýggja rákinum, sum vit ídag kalla fyri ný-ateismuna? Hvat hevur slíkur hugburður at bjóða okkara samfelagið?
Og hví hevur ateisma slíkan tørv á at ærumeiða, happa, niðurgera og halda mótstøðufólki fyri spott og gjøldur? Tí við tíðini innsær ein, at hetta í veruleikanum er tað sum teir duga best til:
Richard Dawkins sigur hetta so ómetaliga væl:
Eg hugsi bara um orðini hjá Pætur ápostlinum í Fyrra Pætursbrævið 2: 17:
"Æri øll, elskið bróðurskapin, óttist Gud, heiðrið kongin"

robotstxt: allowed

filter: keep


text:
Seinastu tíðina hevur føroyski landsliðshópurin fyrireika seg til seinastu uppgávurnar í EM-undankappingini. Hetta hevur verið gjørt við nógvum venjingum i Føroyum. Fyrst var talan um ein bruttohóp, ið síðani varð skorin niður til 16 mans 3. juni. Fyrrakvøldið gjørdist tó greitt, at skaðaplágaði Hilmar Leon Jakobsen úr H71 noyddist at geva avboð
Eirikur Simonsen kom í hansara stað, og harvið verður hópurin til dystirnar ímóti Montenegro og Danmark næstan júst tann sami sum til dystirnar ímóti Ukreina í apríl. Einasti munurin er, at ársins málverji í Føroyum, Tórður Guttesen úr Kyndli, er við ístaðin fyri Niklas Simonsen. Tórður verður helst eykamaður aftanfyri Nicholas Satchwell.
Uppgávurnar í Danmark verða heilt ymiskar. Fyrst er heimadystur í Farum ímóti Montenegro, ið Føroyar fingu flottan javnleik ímóti í fyrsta dystinum í undankappingini. Sunnudagin er útidystur í Aalborg, har donsku heimsmeistararnir taka ímóti.
Føroyski hópurin kom til Danmarkar fyrrapartin, og venur í dag kl. 16.00 lokala tíð í høllini á Norðursælandi har dysturin verður í morgin. Portalurin verður við til venjingina, ið vit hava tilfar frá seinni.
Føroyski hópurin fyrireikar seg nú til stóru uppgávurnar í Danmark
Liðið venur í Farum Arena seint seinnapartin fram ímóti dystinum ímóti Montenegro.
Mynd: Sverri Egholm
Seinastu tíðina hevur føroyski landsliðshópurin fyrireika seg til seinastu uppgávurnar í EM-undankappingini. Hetta hevur verið gjørt við nógvum venjingum i Føroyum. Fyrst var talan um ein bruttohóp, ið síðani varð skorin niður til 16 mans 3. juni. Fyrrakvøldið gjørdist tó greitt, at skaðaplágaði Hilmar Leon Jakobsen úr H71 noyddist at geva avboð


text:
Næmingarnir, sum hava verið við í spæliðnum hetta skúlaárið, fingu í morgun handað prógv frá borgarstjóranum.
Vit í Stranda skúla fegnast um røsku næmingarnar og takka teimum fyri megnar arbeiðið, tey hava gjørt. Spæliliðið eru næmingar í hádeildini, sum undir skipaðum umstøðum standa fyri at spæla saman við yngru næmingunum í byrjanar- og miðdeildini. Endamálið er at fáa næmingarnar kropsliga virknar og at skapa lív í skúlagarðinum í fríkorterunum. Dentur verður lagdur bæði á rørslu og sosialan trivnað.
Ein lærari virkar sum akkersfólk, so næmingarnir á Spæliliðnum hava onkran at venda sær til.
Sunnivá F. Johansen og Judit Johansen mangla á myndini.


text:
DRAMAVERKSTAÐIÐ
TILMELDING 2017-2018
Tilmelding, til drama/sjónleikarskeið, er á heimasíðuni www.dramaverk.net undir varablaðnum "Tilmelding".
Børn skulu vera fylt 8 ár áðrenn 1. Nov 2017. Skeiðini eru byrja í viku 36 í sept 2017.
Næmingar fáa automatiskt svar beinanvegin. Áðrenn byrjað verður fáa tit tilboð um pláss. Um tað eru trupuleikar, skrivað so ein teldupost undir varablaðnum "Fá samband"
GG Hvørt ár teknar mann seg av nýggjum!
Nýtt!
Sum nakað nýtt, kunnu tey, sum hava meldað seg til drama, velja sangundirvísing/ræddarvenjing 1 tíma um vikuna, fyri ein minni eyka kostna. Aldursmark er 10 ár og eldri. Edith Dahl Jakobsen, verður sanglærari og hon skipar sjálv fyri bólking av næmingum og ásetan av tíðum.
Meira fæst at vita, um arbeiði vit gera og prísir, undir Kunning á heimasíðuni
Dramabólkar:
Hjørdis V. Johansen. Leiðari/Dramalærari. Master í drama og teaturpedagogikki.
Ebba Sofía Kruse. Dramalærari. BA námsfrøðingur við sergrein í drama.
Birna Heinesen. Dramalærari. Cand.mag í dramaturgi við síðugrein í norðurlendskum málum og bókmentum.
Edith Dahl Jakobsen. Dramalærari. Cand. mag í tónleiki umframt trý-ára útbúgving sum sanglærari.
Lærarir skipa sjálvar fyri, nær liggur fyri at undirvísa og enn er ikki møguligt at siga heilt vist hvørjir dagar undirvíst verður.
Vinarliga lesið um treytirnar fyri at ganga til drama á Dramaverkstaðnum, inni á varðablaðnum "Kunning"
Boðast skal frá fráveru! Tey sum ikki møta 2 ferðir, uttan góða grund, sleppa ikki at halda fram!
Et áðrenn tú kemur… matur og skógvar sleppa ikki inn við í venjingarhøllina og fartelefonir skulu verða sløktar.
Dramaverkstaðið hevur avtalu við skúlan í Havnar Sjónleikarfelagið um, at tey, sum eru sloppin inn á tveir sjónleikaskúlar, skulu velja annan av teimum, og um næmingurin vil skifta, so verður tað ikki, fyrrenn skeiðini eru liðug.


text:
Tað var funnist at vitjanini hjá danska forsætisráðharranum og krúnprinsinum upp undir fólkatingsvalið, men hvussu er við menningarkvotunum, nú løgtingsvalið nærkast?
Norðlýsið skrivar í leiðaranum í dag at vit eru nú komin út í juni, og framvegis eru ongar menningarkvotur fyri 2019 útskrivaðar.
- Fiskimálaráðið fekk annars handað tilmælið um tær tann 6. mai, og tann 9. mai segði fiskimálaráðharrin við Kringvarpið, at tað skuldi verða avgreitt “so skjótt sum gjørligt”.
- Men søgan frá í fjør, tá viðgerðin í Fiskimálaráðnum dró langt út, endurtekur seg aftur í ár. Og Sandoy Seafood hevur kastað handklæðið í ringin.
Um tú veitst okkurt, sum VP ikki veit - skriva so til vp@vp.fo


text:
Í morgin er politiskur fólkafundur í Danmark, har heimsmálini hjá ST verða viðgjørd. Eitt av heimsmálunum er ábyrgdarfull nýtsla og framleiðsla. Men samstundis sum mann velir at seta fokus á tað burðardygga samfelagið, so hevur mann eisini valt at brúka eingangsgløs úr plastik á fólkafundinum
Umhvørvisfelagsskapurin Plastic Change dugir illa at síggja, hvussu mann kann kjakast um umhvørvisdálking, meðan mann drekkur úr einum eingangs plastglasi.
- Mann hevur ein fólkafund um heimsmálini hjá ST, og samstundis flýtur alt í eingangsplasti. Tað er ein klokkuklár andsøgn til kjakið um tað burðardygga samfelagið, sigur Anne Aittomaki, sum er strategiskur stjóri hjá Plastic Change.
(Anne Aittomaki er strategiskur stjóri hjá Plastic Change. Mynd: Plasticchange.dk)
100.000 gestir og nógv plast
Fyrireikarar á fólkafundinum hava lagt dent á, at mátbásar og skeinkistøð skulu brúka minst møguligt av eingangsplasti á økinum. Tá tiltakið er liðugt, er ætlanin at savna alt plastið saman, umskapa tað og endurnýta tað.
Men hetta er ikki ein nóg góð loysn, tá tað finnast aðrar betri loysnir, sambært Anne Aittomaki.
- Fýra av teimum størstu tónleikafestivalunum í Danmark - Roskilde, Northside, Tinderbox og Grøn Koncert – brúka endurnýtslugløs úr plasti. Tað er ein betri loysn, sum fólkafundurin átti at tiki til sín, sigur Anne Aittomaki.
Tað verður Lars Løkke Rasmussen, sum fer at halda setanarøðuna á fólkafundinum, og mann roknar við umleið 100.000 gestum. Tá 100.000 fólk savnast, so verða tað helst omanfyri 100.000 plastgløs, sum verða keypt og enda sum skrell.
(Mynd frá fólkafundinum. Mynd: folkemoedet.dk)
Visjón 2021
Um tað gongur sum leiðslan á fólkafundinum ynskir, so er hetta seinastu ferð, at mann fer at skála við plastikglasi.
Emil Juul-Pedersen hevur ábyrgdina av, at fólkafundurin er burðardyggur. Og hann er samdur við Plastic Change, at tað er for nógv eingangsplast á fólkafundinum
- Vit royna at brúka minst møguligt av eingangsplasti, men vit velja heldur dialog enn forboð. Og í ár taka vit tey fyrstu fetini móti einum burðardyggum tiltaki, sigur Emil Juul-Pedersen.
Hansara dreymur er, at fólkafundurin verður plastfríur.
- Mín mál er, at eingangsplast er ein farin tíð á fólkafundinum í 2020 ella 2021, sigur Emil Juul-Pedersen.
Les um súluna í Mykinesi, sum reiðrast í plastik HER
Les um Kanada, sum hevur sett forboð móti eingangsplasti HER


text:
Stuðulsskipanin Listaflog hjá Atlantic Airways stuðlar í ár trimum spennandi listaverkætlanum við tilsamans 100.000 krónur.
Skipanin er ætlað føroyskum listafólkum, og letur Atlantic Airways við henni á hvørjum ári 100.000 krónur í stuðli til føroyska list.
Tað er nevndin fyri Listaflog, ið ger av, hvør fær stuðul, og hvussu stuðulin verður býttur.
Í nevndini sita Laila Hentze fyri stjórn og nevnd í Atlantic Airways, Alda Joensen fyri Mentamálaráðið og Hansina Iversen fyri Listafólkasamband Føroya.
Tær tríggjar verkætlanirnar, ið fáa stuðul úr Listaflogi í 2019, eru: “Hamlet” hjá Det Farӧsche Compagnie
Leikbólkurin Det Farӧsche Compagnie fær tillutað 50.000 krónur til fyrstu føroysku pallsetingina av Hamlet eftir William Shakespeare.
Talan er um eina framleiðslu við dugnaligum, royndum og viðurkendum listafólkum og føroyskum leikarum.
Nevndin fyri Listaflog sigur soleiðis:
“Peningurin er ætlaður sum eitt íkast til eina sera spennandi verkætlan, sum vaksin, børn og ung í Føroyum fáa ágóðan av. Eitt kent meistaraverk innan altjóða leiklist við nýggjari føroyskari týðing og tillaging, fyri at føroyski áskoðarin kann kenna seg aftur.”
Eftir ætlan verður leikurin framførdur í Norðurlandahúsinum seint í ár.
Greta Svabo Bech
Elektro-popp-tónleikarin Greta Svabo Bech fær 25.000 krónur.
Stuðulsnevndin sigur soleiðis:
“Greta Svabo Bech er ein virkin og gávuríkur tónleikari á altjóða stigi. Hennara tónleikur vekir stóran ans, ikki bert í Føroyum, men eisini uttanlands, og hon stendur eisini fyri fleiri spennandi altjóða samstørvum.”
Greta arbeiðir í løtuni við nýggjum tilfari, sum eftir ætlan kemur út í ár, og er Listaflog-stuðulin ætlaður sum eitt íkast til hetta arbeiðið.
Sunleif Rasmussen
Tónasmiðurin Sunleif Rasmussen fær 25.000 krónur sum eitt íkast til eina kanningarferð til Tjernobol.
Kanningarferðin skal vera grundarlag fyri eini klaverkonsert, sum verður ein tónlistarlig forteljing, ið skal lýsa gongdina frá oyðing til at náttúran aftur vinnur á stóru oyðileggingunum, økið kring Tjernobyl hevur verið úti fyri.
“Talan er um eina spennandi og forkunnuga verkætlan, har Sunleif Rasmussen ætlar at samantvinna tónleik og list saman við eini av størstu mannskaptu vanlukkunum í nýggjari tíð,” sigur stuðulsnevndin.
Um tú veitst okkurt, sum VP ikki veit - skriva so til vp@vp.fo


text:
Tann 1. apríl høvdu nevndirnar í Bóndafelag Føroya og Føroya Óðalsfelag felags fund, sum somuleiðis var stovnandi aðalfundur fyri smápartafelagið “Jarðir”. Hetta eitt felag, ið Føroya Óðalsfelag og Bóndafelag Føroya hava sett á stovn. Heimstaður felagsins er Tórshavn.
Endamál felagsins er at eiga og reka fast ogn, ferðavinnu, handil o.a. virksemi í hesum sambandi.
Føroya Óðalsfelag og Bóndafelag Føroya samstarva frameftir um at fáa betri og meiri skipaði viðurskiftir í samband við tí alsamt vaksandi ferðavinnuni, sum eisini sóknast eftir betri fyriskipan við eitt nú gongd í haga vm.
Hetta nýggja felagið hevur eina nevnd, ið umboðar bæði feløgini og áhugamál tess, og skal hetta felagið frameftir arbeiða miðvíst við at menna og samskipa ferðavinnutilboð, bæði til føroyingar og útlendingar.
Í nevndini sita: Niels T. Pedersen, formaður, Símun Gullaksen, Dánial Christoffersen, Jan Thomsen og Sigert Patursson. Stjóri í felagnum er Sigert Patursson.
Eftir ársaðalfundin hjá Føroya Óðalsfelag, sum verður miðskeiðis í apríl, fer Sp/f Jarðir undir ítøkiligar samráðingar um samstarv við Hiking.fo. Aðalmálið er at tilrættisleggja ein hóskandi felags leist fyri at samskipa og bjóða út ymisk ferðavinnutilboð, eitt nú gongd í haga.
Um tú veitst okkurt, sum VP ikki veit - skriva so til vp@vp.fo


text:
Hjá pinkum (level 1 og 2) megnaði Eydna O. Dalheim at vinna silvur á bitanum, og í gólvi megnaði Alda Petersen at vinna silvur og Elvira Jansdóttir Jacobsen bronsu. Hjá pinkum (level 3 og 4) megnaði Sara Høj at gerast steypavinnari á bitanum og megnaði at vinna bronsu í gólvi.
Hjá piltum gjørdist Teitur Knudsen steypavinnari í lopi, Hanus Højgaard vann silvur og Bjarki í Jákupsstovu vann bronsu. Í beinsveiggi vann Teitur Knudsen bronsu.
Hjá smádreingjum megnaði Fríði Langgaard at vinna silvur í lopi.
Hjá kvinnuunglingum gjørdist Marta Nielsen steypavinnari á bita og Bjørt Davidsen gjørdist nr. 2.
Hjá kvinnum gjørdist Anita S. Davidsen steypavinnari á bita og megnaði at vinna silvur í gólvi.
Sí annars øll úrslitini við at trýsta á leinkini niðanfyri. Sí eisini myndir.


text:
Tjóðskjalasavnið Faroese National Archives
V.U. Hammershaimbs gøta 18
FO-100 Tórshavn
T-postur: skjalasavn@skjalasavn.fo
Tlf: +298 340 540
Seinast dagført: 26-01-2018
Festiprotokollir innihalda avskriftir av festibrøvum til kongsjørð. Tað var Fútin, sum skrivaði festibrøvini. Flest øll festibrøv ljóðaðu nøkulunda eins. Tað var ikki altíð, at tey vórðu førd inn í festiprotokollina. Festibrøvini til prestagarðarnar er ikki við í hesum festiprotokollum.
Tað var Fútin, sum umsat kongsjørð. Fútin kravdi tey avgjøld, sum leigarin/festarin skuldi gjalda til eigaran/kong/krúnu, fyri leigu av jørð (landskyld). Fútin kravdi eisini inn aðrar skattir. Føroyska landbúnaðarjørðin varð umsitin eftir norskari fyrimynd. Eftir siðaskifti varð umleið helvtin av jørðini kongsjørð (festijørð/leigujørð), meðan umleið helvtin varð óðalsjørð (ognarjørð).


text:
Pólland
Pólland er lýðveldi í Miðevropa. Pólland hevur mark við Eystrasalt, Russland (Kaliningrad) og Litava í norðri, Týskland í vestri, Kekkia og Slovakia í suðri og Hvítarussland og Ukraina í eystri. Pólsku mørkini eru, kanska meiri enn onnur evropeisk, broytt óteljandi ferðir í søguni. Dagsins Pólland varð stovnað eftir 2. veraldarbardaga. Pólland er ein blandingur av spjøddum landbúnaðarbygdum og vøkrum miðaldarbýum. Næstan alt landið er fláur slætti, og tilsamans er tað størri í vídd enn hini trý londini í Miðevropa.
Innihaldsyvirlit
Rætta
Gamla norrøna navnið var Pulinaland.
SøgaRætta
Høvuðsgrein: Pólsk søga
Stórslignu miðaldarhúsini í Kraków eru sjónlig dømi um, at Pólland var stórveldi í 15. og 16. øld, áðrenn landið var skift sundur ímillum onnur ríki. Gomlu kirkjurnar, borgirnar og almennu fyrisitingarhúsini í Póllandi eru ímillum tað vakrasta, sum bygt er í Evropa. Mangir bygningar fóru illa ella vórðu oyðilagdir í Seinna heimsbardaga, men í Kraków varð ikki so nógv oyðilagt. Jødarnir í Norður- og Miðevropa flýggjaðu til Pólland og stovna har eina blómandi jødiska mentan í stóru býunum og á bygd. Jødarnir fullu so væl inn í pólska samfelagið, at teir tóku yvir klædnabúnarnar hjá pólska aðalinum, sum enn tann dag í dag er búnin hjá ortodoksu hassidimjødunum.
Fyrst í 1980-árunum settu póllendingar seg meiri og meiri upp ímóti kommunistastýri landsins, sum varð stuðlað úr Sovjetsamveldinum. Fakfelagsformaðurin Lech Walesa stóð á odda í stríðnum, tá ið póllendingar sluppu undan kommunistastýrinum. Hann gjørdist forseti í nýggja fólkaræðisstýrda Póllandi í 1990. Tíggju ár frammanundan høvdu ónøgdir verkamenn á Lenin-skipasmiðjuni í Gdansk mótmælt vánaligu viðurskiftum sínum. Fakfelagið Solidaritet, við Lech Walesa á odda, gekk undan í stríðnum. Skiftið til fólkaræði hevði við sær ótrygg politisk viðurskifti. So leingi Pólland stóð undir Sovjetsamveldinum, var landið við í einari stórari, miðstýrdari búskaparskipan. Til dømis varð stál flutt úr Sovjetsamveldinum til Póllands, har tað m.a. varð nýtt til traktorar, ið síðan vórðu fluttir út til okkurt Sovjetlýðveldi.
FólkiðRætta
Fyrr búðu mong fólkasløg í Póllandi, men kríggj, jødatyning nasistanna, burturflyting og marknabroytingarnar í 1945 hava havt við sær, at mesta fólkið nú eru póllendingar, ið hoyra til katólsku kirkjuna.
PolitikkurRætta
Høvuðsgrein: Pólskur politikkur.
Frá 1945 til 1989 var Pólland kommunistiskt. Eftir kollvelting í 1989 varð Lech Wałęsa valdur til forseta. Eftir at fólkaræði aftur varð sett í gildi í 1990, hevur Pólland roynt at lagt stóran dent á at lagt um til marknaðarbúskap og at selt privatum fyritøkum tær stóru, ótíðarhóskandi, ríkisriknu verksmiðjurnar.
Pólska fosturtøkulógin er millum tær strangastu í Evropa. Hon er frá 1993 og sigur, at fosturtøkur bara eru lógligar, um lív ella heilsa hjá kvinnuni er í vanda, um fostrið ber álvarslig brek, ella um kvinnan er blivin upp á vegin eftir neyðtøku ella blóðskemd. Sambært pólska heilsumálaráðnum verða einar 1000 lógligar fosturtøkur framdar í Póllandi árliga.
StjórnarskipanRætta
Tjóðartingið í Póllandi er deilt upp í tvey kømur, har tað lægra verður nevnt Sejm og hitt hægra verður nevnt Senatið. Í Sejm sita 460 tinglimir og í Senatinum sita 100 senatorar. Lóggávuvaldið er tvíbýtt, og skal eitt lógaruppskot samtykjast í báðum kømurunum fyri at kunna gerast lóg í Póllandi. Lógaruppskotið byrjar í lægra kamarinum, og fer so víðari til Senatið. Um Senatið ikki samtykkir uppskotið, so hevur Sejm tó møguliga fyri at ógilda hesa samtykt hjá Senatinum.
Til seinasta tjóðartingsval í Póllandi, tann 25. oktober 2015, vann høgravendi populistiski flokkurin Prawo i Sprawiedliwose, ella PiS sum hann vanliga verður nevndur, reinan meiriluta í báðum kømurunum í póllendska tjóðartinginum. Á føroyskum vildu flokkurin PiS allarhelst itið "Lóg og Rættvísisflokkurin."
MentanRætta
Høvuðsgrein: Pólsk mentan
LandafrøðiRætta
Høvuðsgrein: Pólsk landafrøði
Pólland er mest eitt slættlendi, alt sum tað er; á markinum til Slovakia er kortini ein høgur fjallaryggur, sum eitur Karpatarfjøllini. Fram við Eysturhavinum eru sandbakkar, og summastaðni byrgja langir sandtangar stórar firðir av frá havinum. Í áarmunnunum er heldur grunt, men kortini er siglandi eftir bæði Oder og Wisla, so tær hava almiklan týdning fyri samferðsluna. Fyri kríggið átti Poland bert eina smala geil norður móti havinum. men tá ið kríggið hæsaði av, varð pólska markið vesturflutt, og landið fekk harvið stórt strekki av Týsklandi, soleiðis at teir nú eiga mikla vídd fram við sjónum. Samstundis sum markið varð flutt vestur á Týskland, varð eisini russiska markið flutt vestur. Nakað suður frá strondini verður landslagið heldur heyggjut við nógvum tjarnum, men moldin er góð. Sunnari koma stórar slættar fløtur við sandmold; sunnan fyri tær hækkar landið so líðandi, men jørðin er av tí besta. og alt er undanvelt. Heilt suðuri ígjøgnum koma so Karpatarfjøllini. Tey eru ikki hægri enn so, at eingin kavi liggur á teimum um summarið, og har vaksa stórir skógir.
BúskapurRætta
Høvuðsgrein: Pólskur búskapur
Stórur partur av póllendingum er smábøndur, og pólska fólkið legði sær eina við at goyma gamlar siðir øll árini, Sovjetsamveldið hevði so stóran ávirkan í landinum. Tí vórðu bóndagarðarnir ikki lagdir saman í ovurstórar felagsgarðar, sum annars var vanligt í londunum, ið vóru undir kommunistiska sovjetstýrinum. Sumstaðni í Póllandi pløga bøndurnir enn við rossi. Enn er eisini vanligt at virka vørur og gera listhandverk heima. Innbúgvið er litfagurt málað, og vanligt er at prýða húsini innan við baldýringum og útskornum lutum. Um fjórðingur av fólkinum arbeiðir í landbúnaðinum. Mesta grøðin er epli, korn og sukurrøtur; nógv verður eisini gjørt burtur úr neytahaldi. Einstakir bøndur hava marknaðarbrúk burturav, men teir flestu dyrka eitt sindur at selja og hava tað, ið eftir er, til sín sjálvs. Landbúnaðurin er soleiðis, tí at flestu garðarnir eru smáir óðalsgarðar og framíhjávinna. Tey, ið sita við gørðunum, eru eldri fólk í eftirlønaraldri.
BýirRætta
- Warszawa, Kraków, Łódź, Wrocław, Poznań, Gdańsk, Szczecin, Bydgoszcz, Lublin, Katowice, Białystok, Gdynia, Częstochowa, Radom, Sosnowiec, Toruń, Kielce, Gliwice, Rzeszów, Zabrze
- Gniezno, Kruszwica, Racibórz, Świdnica, Wałbrzych, Opole, Wieluń, Wieliczka, Krzeszowice, Chrzanów, Piotrków Trybunalski, Łowicz, Konstancin-Jeziorna, Malbork, Sopot, Zakopane, Olsztyn, Iława, Suwałki, Międzyrzec Podlaski, Przemyśl, Zamość, Puławy, Tarnobrzeg, Zielona Góra, Gorzów Wielkopolski, Świnoujście, Kołobrzeg, Koszalin, Słupsk, Police, Goleniów, Nowe Warpno
Szczecin, PAZIM


text:
Almannaverkið manglar búpláss, og Almannamálaráðið hevur gjørt avtalu við Heilsu- og Innlendismálaráðið um at yvirtaka bygningin Eirargarð 14. Áður hevur Almannaverkið einans verið í bygninginum, Eirargarður 16. Báðir bygningarnir skulu høvuðsumvælast. Fyrst Eirargarður 14, og síðani Eirargarður 16. Eftir umvælingina skal verða pláss fyri í mesta lagi 32 borgarum, umframt eldradagtilhaldi og ungdómstilboði. Brúkararnir eru fólk við menningartarni, rørslutarni og fjølbreki.
Oktober 2018: Landsstýriskvinnan hevur slept ætlanini at heildarumbyggja Eiraargarð 14-16. Ístaðin ger Landsverk ábøtur fyri at bøta um inniumhvørvið.
Ventilatiónseindirnar eru monteraðar og innkoyrdar. Umbygging og tillagingar av bygningi 14-16 verða í løtuni lagdar tilrættis.
Ætlanir fyriliggja at seta upp ventilatiónseindir.
Lógaruppskotið varð samtykt við triðju viðgerð í mai. Prosjekteringin er í gongd. Arbeiðið verður boðið út í sum eitt sonevnt tíðliga-útboð.
Bygningsánari: Almannamálaráðið
Brúkari: Almannaverkið
Byggiharri: Landsverk


text:
Lætt at spáa um ætlaðar leikir
Sjúrðarberg er seldur, og tað er fiskivinnunýskipanin hjá samgonguni, ið er orsøkin. Tað sigur Hanus Hansen, reiðari, og boðskapurin verður kritikkleyst loftaður sum tann ævigi sannleikin av andstøðuni og annars øllum teimum, ið bert hava eittans ynski – nevniliga at fiskivinnuskipanin verður rullað aftur til tað, hon var fyri 1. januar 2018, og at nakrir útvaldir reiðarar saman við Fólkalflokkinum einsamallir sleppa at gera av, hvussu klaverið skal spæla.
Men tað er ikki tað stóra kynstrið at “spáa” um leikir, ið ein sjálvur langt síðani hevur tikið avgerð um at gera; um hendingar, sum ein langt síðani hevur lagt til rættis skulu fara fram til ávísa tíð.
Pallsettur veruleiki
Soleiðis er við hesum dómadagsprofetunum – summir teirra teljast ímillum fremstu aktørarnar í føroysku fiskivinnuni – ið hava gjørt av, at teir fram eftir skulu brúka alla sína tíð og orku at skriva handrit til og pallseta allar hugsandi vinnuligar, búskaparligar og sosialar vanlukkur, ið standast av fiskivinnunýskipanini. Hetta við tí eina endamáli at forkoma henni og øllum royndum at skipa eitt rættvísari býti av okkara felags ríkidømi.
Stóru bartrogini í hesum pallsetta veruleika eru sjálvsagt Høgni Hoydal, Tjóðveldi og samgongan í nevndu raðfylgju.
Sjálvur bedýraði Hanus Hansen fyri umleið tveimum árum síðani fyri undirritaða, at um bert 25 prosent av øllum fiskatilfeinginum var selt á uppboðssølu, og antitrustmørkini vóru hækkað nakað í mun til tað, sum tá lá á borðinum, so kundi hann og hansara reiðarí væl og virðiliga liva við fiskivinnunýskipanini.
Hann fekk tað, hann bað um, og nakað væl afturat. Men kortini fær nýskipanin skyldina fyri hvørja avgerð, ið hesin reiðari tekur, og sum kann hugsast at hava neiligar avleiðingar fyri manningarnar og starvsfólk á landi hjá reiðarínum.
Falskar ákærur
Og hann er ikki einsamallur. Men at ein ella tveir reiðarar ýla og gnísta, tí teir ikki í allar ævir sleppa at hava einkarrætt til okkara fiskatilfeingi, tað vil so vera.
Men fullkomiliga av órøttum at geva samgonguni og fiskivinnunýskipanini skyldina fyri allar heimsins vanlukkur og allar ópopulerar avgerðir hjá einstøkum reiðaríum, tað kann ikki bara fara aftur við borðinum.
Tí tað er ikki fiskivinnunýskipanin, ið noyðir Hanus Hansen at selja Sjúrðarberg. Hann fekk 85 prosent av sínum gomlu rættindum við sær yvir í nýggju skipanina, og síðani hevur hann verið so íðin at keypa kvotur á uppboðssølu, at hann samanlagt hevur atgongd til minst líka stóran part av allari barentshavskvotuni, sum hann hevði áðrenn 1. januar í ár.
Tað er rætt, at heildarkvotan har yviri er minkað og møguliga fer at minka enn meira, men tað hevur samgongan so ikki skyldina av.
Margháttlig støða
Annars er tað ein margháttlig støða, at undirritaði sum samgonguumboð skal argumentera fyri, at fiskivinnunýskipanin als ikki hevur avmarkað rásarúmið hjá Hanusi Hansen og øðrum reiðarum í mun til tað rásarúmið, teir høvdu, tá flotin fekk verandi samanseting.
Um alt var gingið sum ætlað, so áttu vit í samgonguni at skotið bringuna fram og tikið ímóti rósunum, tí tað mest náttúrliga hevði júst verið, at rásarúmið hjá teimum størstu bleiv eitt sindur avmarkað fyri at geva pláss fyri fleiri aktørum.
Tað var tað, sum lá í kortunum, tá lunnar vórðu lagdir undir fiskivinnunýskipanina. Málið tá var, at gamlir og nýggir aktørar á jøvnum føti skuldu kappast um at sleppa framat at fiska.
Um fiskivinnunýskipanin var fødd við eitt sindur meira av tí mergi og megi, ið upprunaliga var ætlað henni, so hevði tað óivað eisini verið so, at floti og vinna nú tillagaðu seg av dýrastu makt. Helst høvdu veiðitól eisini skift eigara, og onkur hevði helst keypt nýggj og betri hóskandi veiðitól.
Fiskivinnunýskipan light
Ætlanin var jú at liberalisera atgongdina til veiðiliðið nógv meira, enn úrslitið bleiv, og at áseta antitrustmørk, ið veruliga tryggjaðu, at nýggir aktørar kundu sleppa inn í vinnuna á nøkulunda jøvnum føti við teir gomlu.
Hevði tað eydnast at byrja av nýggjum 1. januar 2018 við væl meira plássi fyri dynamikki og harvið nýggjum aktørum í fiskivinnuni, enn úrslitið bleiv, so hevði hon óivað elvt til, at onkur av gomlu aktørunum seldi burtur av sínum veiðikapasiteti, so hvørt sum rættindi fóru á aðrar hendur.
Og tað hevði bara verið eitt sunt tekin um, at fiskivinnunýskipanin eisini virkaði; at hon var dynamisk og ein bráðpanna fyri framtakshugi, menning og nýskapan í øllum liðum í okkara fiskivinnu.
Men tað eydnaðist sum kunnugt bara at gloppa dyrnar fyri nýggjum aktørum í fyrstu syftu. Byrjanin bleiv light fyri ikki at siga ultra light. Men hóast alt ein byrjan, ein grundvøllur, sum tað kann byggjast á.
Og sanniliga var fiskivinnunýskipanin eisini bráneyðug, soleiðis at aðaltættirnir í henni um fólksins ognarskap og atgongd at fiska kundu knæsetast. Hetta um vit ikki í tíð og ævir skuldu avreitt ognarrættin til tey, sum tey seinastu áratíggjuni hava havt einkarrætt at fiska.
Rímilig framíhjárættindi
Tað stutta av tí langa er, at teir “gomlu” aktørarnir varðveittu tað rásarúmið, teir høvdu, tá teir skrúvaðu verandi flota saman. Og nakað væl afturat.
Eg sigi ikki, at tað var skeivt at lata teimum rættindi framíhjá. Tað var hildið at vera bæði rímiligt og skilagott – og tað haldi eg sjálvur enn – at gomlu aktørarnir við teirra dugnasemi, drúgvu royndum og veiðitólum vóru við til at tryggja bulin í einari nýskipaðari, dynamiskari fiskivinnu.
Men tað gjørdi onki, um teirra framíhjápartur var nakað minni, enn hann bleiv, og at eini 10-20 prosent av rættindunum afturat vórðu lutað út í onkrum slagi av kapping – annaðhvørt á uppboði og/ella sum til dømis menningarkvotur.
So leingi hava gomlu aktørarnir sitið á rættindunum, at onkrir teirra veruliga halda seg eiga tey og uttan at rodna tosa um politiska útlutan av ókeypis rættindum, tá tað snýr seg um menningarkvotur. Tó at størsta og einasta politiska gávan, henda samgongan hevur latið í sambandi við fiskivinnunýskipanina, var at lata gomlu aktørunum bróðurpartin av øllum fiskirættindunum. Samstundis fingu teir í ríkiligt mát møguleika at keypa afturat á uppboðssøluni, tí antitrustmørkini eru so høg.
Tí er tað heldur ikki fiskivinnunýskipanin, sum noyðir nakran at selja.
Samgongan stendur fast
Dagsskráin við øllum vanlukkusøgunum er ein onnur. Tí tað gerst týðuligari fyri hvønn dag, at ávísir aktørar í vinnuni als ikki góðtaka, at tað er politiska skipanin, sum vegna alt Føroya fólk hevur ræðið á okkara fiskatilfeingið og, ikki minni, bæði rætt og skyldu at lata fólkið og alt samfelagið fáa mest møguligan ágóða av hesum sama tilfeingi.
Hesir aktørar brúka nú allar sínar kreftir upp á at sabotera politiska arbeiðið og tær politisku avgerðirnar hjá samgonguni, ið skulu tryggja eitt rættvísari býti av okkara felags ríkidømi og betri gagnnýstslu av tí.
Andstøðan jublar sjálvandi, tí við í ætlanini er, at hon skal hjálpast aftur til valdið, afturfyri at hon rullar fiskivinnuna aftur til tíðina áðrenn 1. januar 2018.
Men samgongan skal ikki lúta fyri slíkum valdsmiklum trýsti og gevast á hondum. Samgongan skal ikki gevast at reka politikk til frama fyri alt fólkið. Samgongan skal ikki avreiða ríkidømið í havinum til nøkur fá útvald reiðarí uttan møguleika hjá øðrum at sleppa upp í part.
Ingolf S. Olsen
Tjóðveldi, framsøgumaður í fiskivinnumálum


text:
Í samstarvi við Ítróttarsamband Føroya er Vælvera Fitness nú er partur av Anti Doping Danmark. Hetta er galdandi fyri allar tær fýra venjingarmiðstøðirnar í Tórshavn, Saltangará, Vestmanna og í Vági.
- Vit eru sera fegin um, at vit kunnu bjóða limum okkara eitt gott og trygt umhvørvi og samstundis vera við til at fyribyrgja doping í føroyska fitnessheiminum, siga eigararnir av Vælveru Fitness.
- Okkara endamálið við fitness er at seta sjóneykuna á góða heilsu, og við nýggja samstarvinum við ÍSF eru vit við til at gera vart við trupulleikan, tá tað snýr seg um doping í fitnessumhvørvi. Í Danmark hevur doping verið ein stórur trupulleiki í langa tíð, og tað hevur ført við sær, at fleiri fólk ikki hava kent seg heilt trygg í venjingarmiðstøðum. Júst slíkar trupulleikar vilja vit sleppa undan í Vælveru Fitness, og tí hava vit valt at samstarva við ÍSF og Anti Doping Danmark, siga eigararnir.
Avtalan millum Vælveru Fitness og ÍSF merkir, at størri dentur verður lagdur á at fyribyrgja doping – tað verið seg upp á ymsar mátar.
Týdningarmiklasta endamálið við hesi avtaluni er, at Vælvera Fitness saman við øðrum venjingarmiðstøðum í Føroyum kunnu saman taka frástøðu, tá tað snýr seg um doping og fitness. Eisini vilja vit vera við til at stuðla og hjálpa teimum, sum hava latið seg freistað av doping, og vísa teimum á eina tryggari venjingarleið – uttan doping.
- Vit vænta avgjørt, at allar venjingarmiðstøðirnar í Føroyum fara at blíva partur av Anti Doping Danmark gjøgnum ÍSF, soleiðis at vit øll kunnu hjálpa limunum til at hugsavna seg um góða heilsu og venjing, og samstundis fyribyrgja, at doping verður ein eins stórur trupulleiki og hann er í Danmark, siga eigararnir.
ÍSF fegnast um at enn ein venjingarmiðstøð hevur gjørt samstarvsavtalu við Antidoping Danmark.
– Tað er av stórum týdningi, at venjingarmiðstøðirnar taka hendan spurningin í álvara, tá tað snýr seg um at fyribyrgja doping. Vit hava tørv á at hava sunnar fyrimyndir og við samstarvsavtaluni við Vælveru er eitt týðandi fet tikið í arbeiðnum at fyribyrgja doping. ÍSF vónar og vantar, at hinar venjingarmiðstøðirnar eisini fara at gera eina samstarvsavtalu við Antidoping Danmark.
Um tú veitst okkurt, sum VP ikki veit - skriva so til vp@vp.fo


text:
Nú er føroyska útgávan av norðurlendsku samstarvsætlanini fyri umhvørvi og veðurlag 2019-2024 tøk.
Samstarvsætlanin hevur millum annað til endamáls at verja náttúruna og hennara margfeldi, og eitt nú steðga afturgongdini í lívfrøðiligum margfeldi, at fremja ringbúskap, burðardygga framleiðslu og nýtslu, og avmarka dálking av havinum, eitt nú við plasti og mikroplasti. Samstarvsætlanin hevur eisini til endamáls at røkka málunum at avmarka alheimsupphitingina og fremja felags norðurlendskt innspæl til veðurlagssamráðingarnar.
Nýggja samstarvsætlanin varð samtykt á Norðurlandaráðsfundinum í oktober 2018 í Oslo. Norðurlendska umhvørvissamstarvið er skipað í seks arbeiðsbólkum, og er Umhvørvisstovan virkin við luttøku í fleiri av arbeiðsbólkunum, umframt at samskiparauppgávan hjá arbeiðsbólkinum fyri lívfrøðiligt margfeldi, (Nordisk arbejdsgruppe for biologisk mangfoldighed, NBM) verður loyst á Umhvørvisstovuni.
Les nýggju samstarvsætlanina her
Myndafólk: Johannes Jansson /norden.org
Um tú hevur spurningar ella viðmerkingar ert tú vælkomin at ringja til Siggu Jacobsen, telefon 342400, ella at senda okkum ein teldupost us@us.fo« Aftur
Nýggj heimasíða við føroyakortum
18-06-2019
Nýggjur kortalur
17-06-2019
Avmarkingar í siglingarferð kring R…
27-05-2019
Kopi af Kort av valstøðum í Føroyum
23-05-2019
Verkætlanin at gera Sandoyartunnili…
16-05-2019
SEV ætlar at víðkað upplandið hjá V…
13-05-2019
Føroyakortið vorðið føroyskt
03-05-2019
Biogassverkið fingið umhvørvisgóðke…
24-04-2019
Umhvørvisárinsmeting av biogassverk…
04-04-2019
Nýggj AMAP frágreiðing
02-04-2019


text:
Aðalfundur hjá HB-Stuðlum varð hildin í HB-Húsinum týskvøldið 12. mars. Á fundinum helt nevndin fram, Tommy Falkenberg, Fríðunn Niclasen og Niels Uni Dam vórðu øll afturvald. Harafturat kom Rakul Hansen afturat í nevndina. Rakul, ið seinnu árini mest er kend sum kvinnan við myndatólinum, ið trúføst avmyndar fótbóltin og fólkið í felagnum. Nú verður hon eisini partur av nevndini í HB-Stuðlum.
Nevndin skipaði seg beint eftir aðalfundin, Turið Láadal Sejersdóttir varð afturvald til forkvinnu, meðan Uni Nielsen og Bjarni Joensen eisini halda áfram sum ávikavist næstformaður og kassameistari. Tommy Falkenberg, Fríðunn Niclasen, Niels Uni Dam og Rakul Hansen eru nevndarlimir.
Heðin Weihe og okkara egni HB Fan nummar 1, Knút Olsen, vórðu afturvaldir sum tiltakslimir.


text:
20. mai 2019Nr. 74
Kunngerð um skipan av fiskiskapinum eftir kongafiski í altjóða sjógvi í Norðurhavi í 2019
Við heimild í § 5, stk. 2, § 34, stk. 1 og 2, § 39, stk. 1, nr. 1 og 3, stk. 2, nr. 2, 4, 9 og 10 og stk. 3, § 44, stk. 1 og § 81, stk. 2 í løgtingslóg nr. 161 frá 18. desember 2017 um fyrisiting av sjófeingi, sum broytt við løgtingslóg nr. 66 frá 9. mai 2019 verður ásett:
§ 1. Kunngerðin fevnir um fiskiskap við fiskiførum undir føroyskum flaggi eftir kongafiski í NEAFC-skipanarøkinum í ICES-økjunum I og II í 2019.
Allýsingar
1) NEAFC: North East Atlantic Fisheries Commission, sambært Sáttmálanum um framtíðar margparta samvinnu um fiskiskap í landnyrðingsatlantshavi frá 1980.
2) NEAFC-skipanarøkið: Tann parturin av økinum, sum er umfataður av Sáttmálanum um framtíðar margparta samvinnu um fiskiskap í landnyrðingsatlantshavi frá 1980, og sum er uttan fyri løgdømið hjá strandarlondum.
Kvota og atgongd at fiska
§ 3. Fiskifør undir føroyskum flaggi kunnu í 2019 fiska kongafisk í NEAFC-skipanarøkinum í ICES-økjunum I og II. Fiskiskapurin skal steðga, tá fráboðanir til NEAFC vísa, at fiskifør hjá sáttmálapørtunum samanlagt hava fiskað 13.168 tons í økinum.
Stk. 2. Loyvi at fiska av kvotuni sambært stk. 1 verður latið persóni ella felag, sum í 2018, við fiskifari undir føroyskum flaggi, hevði rætt til fiskiloyvi at fiska kongafisk í NEAFC-skipanarøkinum í ICES-økjunum I og II. Kvotan verður latin fiskiførunum sum felagskvota.
Stk. 3. Rættindahavari, sambært stk. 2, kann luttaka í fiskiskapinum við sama tali av fiskiførum, sum viðkomandi hevði rætt at fáa fiskiloyvi til í 2018.
Fiskiloyvi
§ 4. Fiskiskapur, sambært hesi kunngerð, kann bert fara fram við fiskiførum, sum eftir skrivligari umsókn hava fingið fiskiloyvi til slíkan fiskiskap frá Vørn.
Stk. 2. Fiskifør undir føroyskum flaggi kunnu bert fara til fiskiskap í NEAFC-skipanarøkinum, um Vørn hevur váttað, at tey eru á lista yvir fiskifør, sum eru fráboðað NEAFC at fiska í NEAFC-skipanarøkinum.
Stk. 3. Bert persónur ella felag, ið lýkur treytirnar í § 5, stk. 1, §§ 6, 7 og 9 í løgtingslógini, kann fáa fiskiloyvi sambært hesi kunngerð.
Stk. 4. Fiskiloyvið til kvotu sambært § 3 er, um fiskiloyvi verður latið persónum ella feløgum sambært § 3, stk. 2, samstundis ein góðkenning at reka fiskiveiðu í 2019 eftir ásetingunum í § 5, stk. 1 í løgtingslógini.
Umrokningarfaktorar
§ 5. Við umrokning av fiski og fiskavørum til runda vekt skulu hesir umrokningarfaktorar nýtast fyri kongafisk fiskaður sambært hesi kunngerð:
1) Kruvdur, við høvdi: 1,70.
2) Kruvdur, avhøvdaður: 1,70.
3) Japan-skorin: 1,70.
4) Flak, við skræðu og beinum: 4,77.
5) Flak, uttan skræðu, við beinum: 4,77.
6) Flak, uttan skræðu og bein: 4,77.
Reiðskapur og meskastødd
§ 6. Loyvt er ikki at brúka trol við meskastødd minni enn 100 mm.
Sýni
§ 7. Fiskifar, ið fiskar sambært hesi kunngerð, kann verða álagt at taka sýni, gera mátingar av fongi o.tíl. sambært leiðbeining frá Havstovuni.
Útblaking
§ 8. Loyvt er ikki at blaka ella sleppa fiski útaftur.
Eygleiðari
§ 9. Vørn ger av, um eygleiðari skal vera umborð á fiskiførum, ið fiska sambært hesi kunngerð. Fiskifarið ber útreiðslurnar til kost og innivist av at hava eygleiðara umborð. Eygleiðarar hava loyvi at nýta samskiftisútgerðina umborð til tess at hava samband við Vørn og við aðrar myndugleikar.
Fráboðanir
§ 10. Fiskifar, sum fiskar í NEAFC-skipanarøkinum sambært hesi kunngerð, skal senda hesar fráboðanir til Vørn samsvarandi skjali 1:
1) Fráboðan um, at fiskiskapur byrjar. Fráboðanin skal sendast, í fyrsta lagi 6 tímar og í seinasta lagi 2 tímar, áðrenn skipið kemur inn í NEAFC-skipanarøkið.
2) Veiðifráboðan hvønn dag. Hvønn fyrrapart, áðrenn kl. 12 føroyska tíð, skal boðast frá veiðu fyri undanfarna samdøgur. Fráboðanin skal sendast, sjálvt um eingin veiða er fingin.
3) Fráboðan um, at fiskiskapur endar. Fráboðanin skal sendast, í fyrsta lagi 6 tímar og í seinasta lagi 2 tímar, áðrenn skipið fer úr NEAFC-skipanarøkinum.
Revsing
§ 11. Brot á § 4, stk. 2 og §§ 5, 6, 8 og10 verða revsað við sekt, er ikki harðari revsing ásett eftir aðrari lóggávu. Á sama hátt verður tann revsaður, sum ikki fylgir boðum eftir § 3, stk. 1, 2. pkt., § 7 og § 9.
Stk. 2. Feløg og aðrir løgfrøðiligir persónar koma undir revsiábyrgd eftir reglunum í kapitli 5 í revsilógini.
Stk. 3. Sambært § 87 í løgtingslógini kann Vørn beinanvegin taka aftur rættin til at reka vinnuligan fiskiskap, um brot er framt sambært stk. 1. Rætturin at reka vinnuligan fiskiskap kann takast aftur upp til 4 vikur hvørja ferð.
Gildistíð
§ 12. Henda kunngerð kemur í gildi dagin eftir, at hon er kunngjørd og fer úr gildi 31. desember 2019.
Stk. 2. Fiskiskapur sambært hesi kunngerð kann byrja 1. juni 2019.
Fiskimálaráðið, 20. mai 2019
Høgni Hoydal (sign.)
landsstýrismaður
/ Rógvi Reinert (sign.)
Skjal 1
Fráboðanir til Vørn
Niðanfyri standandi fráboðanir skulu sendast Vørn í XML sniði umvegis heimasíðuna, www.vorn.fo, undir “talgild móttøka”. Fráboðanir kunnu eisini sendast umvegis heimasíðuna, www.vorn.fo, undir “fráboðanir”.
1) COE - Fráboðan um, at fiskiskapur byrjar. Skal sendast, í fyrsta lagi 6 tímar og í seinasta lagi 2 tímar, áðrenn skipið kemur inn í NEAFC-skipanarøkið.
Fráboðanin skal hava fylgjandi tekst:
2) CAT – Veiðifráboðan hvønn dag. Fráboðanin skal sendast, sjálvt um eingin veiða er fingin. Skal sendast dagliga fyrrapartin áðrenn kl. 12 UTC.
Fráboðanin skal hava fylgjandi tekst:
3) COX - Fráboðan um, at fiskiskapur endar. Skal sendast, í fyrsta lagi 6 tímar og í seinasta lagi 2 tímar, áðrenn skipið fer úr NEAFC-skipanarøkinum.
Fráboðanin skal hava fylgjandi tekst:


text:
Tann 08.01.2019 skrivar Norðlýsið at ófiskaðar menningarkvotur hava kosta samfelagnum 200 mió. Krónir. Í dag skrivar Hagstovan at útflutningurin av sild og makreli er minkaður tilsamans 580 mió. kr.
Norðlýsið skrivar 8-1-2019 í Leiðarnum Jóhann Lützen:
“Stórur partur av menningarkvotunum í 2018 vórðu ikki fiskaðar. Hesin fiskur varð tikin frá verandi aktørum og latin til nýggjar aktørar, tí hetta skuldi verða samfelagnum at gagni segði landsstýri.”
Víðari sigur Norðlýsið 8-1-2019
“Kringvarpið hevur roknað seg fram til at 83% av menningarkvotunum vórðu ikki fiskaðar í 2018”. Talan er um 48.218 tons av sild, makreli og svartkjafti. Kelda Vørn / Norðlýsið
Fólk í vinnuni siga við Norðlýsið a útflutningsvirðið av hesum er einar 200 mió. Kr.
Kelda Norðlýsið link er her
Hagstovan skrivar í dag
Nú tað bert manglar ein mánaði í uppgerðini av útflutninginum, kann staðfestast, at stór minking er í útflutninginum í 2018 samanborið við 2017.
Bæði í nøgd og virði er skrásetti útflutningurin minkaður í mun til somu mánaðir í fjør. Útflutningurin í virði av fiskavørum er minkaður eina góða mia. Tað er 13%.
Útflutningurin av sild og makreli er minkaður tilsamans 580 mió. kr. og útflutningurin av laksi næstan 600 mió. kr.
Hinvegin er meiri útflutt av toski og hýsu, eins og tað er meiri útflutt av svartkjafti.
Kelda: Hagstova Føroya 18-01-2019 link til grein hjá Hagstovuni: her
Tað er spell at menningarkvotur eru latnar til økir og fyritøkur í ikki eru klár at taka ímótið og framleiða tað sum tey upplýsa fyri Fiskimálaráðnum. Somuleiðis ber tað ikki til at landið tekur rættindi inn frá feløgum ið hava rinda sera stórar millióna upphæddir fyri at tryggja sær rættindir. Eitt er at um landið ætlar at lúta út fiskirættindi til ymisk økir so er at rinda eina hóskandi upphædd til teir rættindahavarar í hava keypt hesi rættindi. Hetta átti at verið sjálvsagt í einum framkomnum samfelag, sjálvt um lógin leggur upp til at rættindi fella aftur til landið í 2018. Eingin hevði rokna við at hetta fór at verða úrslitið


text:
Í morgin fríggjadag 7. juni kl. 18.00 verður alment hátíðarhald í samband við, at síðsta skot í Eysturoyartunlinum verður latið av.
Skotið verður latið av 5.274 metrar inn í Eysturoyartunlinum, Hvítanes megin.
- Tí er ikki ráðiligt, at nógv fólk er inni í tunlinum, so í staðin er tiltakið í ítróttarhøllini á Hálsi, sigur stjórin í P/F Eystur- og Sandoyartunlar, Teitur Samuelsen.
- Tað er ein stór løta, fyri eina av Føroya størstu byggiverkætlanum, nú jarðfrøðiligi váðin í verkætlanin er burtur, tá tunnilin er liðugt sprongdur og arbeiðið við at gera tunnilin er komið so væl áleiðis, leggur stjórin afturat.
Skráin fyri hátíðarhaldið er henda:
1. Bergur Poulsen nevndarformaður fyri P/F Eystur- og Sandoyartunlar bjóðar vælkomin.
2. Heðin Mortensen, samferðslumálaráðharri heldur røðu.
3. Niklas Foldbo, ein av í verksetarunum av Eysturoartunlinum heldur røðu.
4. Heðin Mortensen, samferðslumálaráðharri letur seinasta skot av í Eysturoyartunlinum.
Ì samband við tiltakið, verður tónleikur og bjóða verður til ein drekkamunn.
Um tú veitst okkurt, sum VP ikki veit - skriva so til vp@vp.fo


text:
Hans Marius Ziska hevur, síðani hann ungur tannáringur, verið virkin íføroyskum tónleiki. Hann hevur spælt lívligan rock, hann hevur framført vakrar, stillar sangir, og í øllum meldrinum av tónleikasjangrum hevur hann altíð hildið fast um tann góða sangin.
Marius Ziska telist millum teir dugnaligastu sangskrivararnar í landinum, og serliga seinnu árini hevur hann flutt seg nógv og hevur skrivað framúr góðar sangir – bæði á føroysku máli og enskum máli.
Við einum sterkum bólki afturat sær hevur Marius Ziska veruligt flog og innihald í sínum framførslum, og hann kann verða rúnarbindandi á palli.
Marius Ziska er stutt og greitt føroyskur tónleikur á hægsta altjóða stigi, og í august spælir Marius Ziska á Summar Festivalinum í Klaksvík.


text:
Tað verður rockur fyri allar pengarnar, tá ið amerikanski bólkurin Twisted Sister fer á stóra pall á Summar Festivalinum.
Twisted Sister steig inn á tónleikapallin tíðliga í 1970’unum, og eftir nógv ár við framførslum á smærri spælistøðum, hittaðu teir av álvara fyrst í 1980’unum, tá ið plátufeløgini av álvara fingu áhuga fyri teimum.
Útgávan Stay Hungry frá 1984 gjørdi Twisted Sister heimskendar, og tað vóru serliga tveir sangir, sum slóðaðu fyri hesum. I Wanna Rock og We’re Not Gonna Take It vóru tvey av størstu rockhittunum í 1980’unum, og MTV spældi sangirnar næstan uttan íhald hetta tíðarskeiðið. Twisted Sister hevði eisini fleiri onnur hitt og seldu nógvar milliónir plátur.
Twisted Sister eru framvegis virknir við framførslum kring heimin, og seinastu ummælini geva greiðar ábendingar um, at bólkurin er í stórformi.
– Summar Festivalurin vil gera tað gjørligt at uppliva altjóða toppnøvn á føroyskum palli, og við Twisted Sister kunnu vit enn einaferð bjóða føroyingum ein legendariskan rockbólk, sum vit fyri bara fáum árum síðani ikki hildu var gjørligur at fáa til Føroya at spæla. Men nú er hetta veruleiki, og hetta verður ein tann størsta rockkonsertin, sum nakrantíð hevur verið í Føroyum, sigur Erik Biskopstø, ein av fyrireikarunum av Summar Festivalinum.
– Twisted Sister hevur gjørt nøkur av størstu rockhittunum, sum nakrantíð eru skrivað. Hetta er upprunarockur spældur av einum bólki, sum framvegis er í sera góðum formi, sigur Erik Biskopstø, ein av fyrireikarunum av Summar Festivalinum.
– Summar Festivalurin vil gera tað gjørligt at uppliva altjóða toppnøvn á føroyskum palli, og við Twisted Sister kunnu vit enn einaferð bjóða føroyingum ein legendariskan rockbólk, sum vit fyri bara fáum árum síðani ikki hildu var gjørligt at fáa til Føroya at spæla. Men nú er hetta veruleiki, og hetta verður ein tann størsta rockkonsertin, sum nakrantíð hevur verið í Føroyum, sigur hann.
– Vit hava havt onkrar heilt stórar løtur, tá vit hava kunngjørt høvuðsnøvn á Summar Festivalinum, og hetta er ein av teimum.


text:
Er tað nakað, sum ein pastorur ella prestur veit, so er tað, at bøn er týdningarmikil. Eg visti tað, og tí bað eg. Ikki so nógv av tí at eg vildi, men mest av tí at eg visti, at eg átti. Men nú er øðrvísi. Nú eru mínar dagligu løtur við bøn og Bíbliu vorðnar mínar dýrastu løtur, og eg hugsaði mær at luta við tær, hvat ið hendi, fyri kanska at kunna hjálpa tær. Eg hevði skift út tørvin á Gudi við okkurt annað í mínum lívi. Millum annað hjálpti nakað mær, sum C. S. Lewis hevur sagt: „Søga menniskjans er ein long andstyggilig frásøgn um, hvussu vit royna at finna eydnuna í onkrum øðrum enn í Gudi.“ Sum menniskju royna vit at gerast eydnusom. Gud hevur skapt okkum soleiðis, so einki skeivt er í tí; men ætlan hansara var, at hann skuldi vera okkara kelda. Tí gerst tað skeivt, tá ið vit fara at gera okkum tengd at gávunum í staðin fyri gevaranum. Tá ið vit skifta Gud út við okkurt annað, fáa vit tað, sum Bíblian kallar avgudar. Tað var tað, eg sá. At eg hevði avgudar í lívi mínum, og teir liggja enn og lúra. Ein avgudur er okkurt, sum fyribils fyllir tann tørvin, sum bara Gud kann nøkta. Vit hugsa, at avgudar eru í Afrika og India, og tað eru teir; men eg havi verið har, og eg ivist onga løtu í, at talið á avgudum er mangar ferðir størri í Vesturheiminum enn í triðja heiminum. Her tykist tað, sum tað eru fleiri hundrað ting, sum vit fyrst skulu royna, at vita um tey gera okkum eydnusom, áðrenn vit royna Gud. Eg plagi at siga, at okkara avgudar eita: Eg vil hava viðurkenning. Eg vil hava framgongd. Eg vil vera væl umtóktur. Eg vil avrika. Eg vil vera í miðdeplinum. Og listin kundi verið nógv longri av tingum, sum vit heldur taka enn Gud, fyri at gerast eydnusom. Eg hevði skift Gud um við tørvin fyri at hava framgongd í kristnari tænastu! Sjálvt ein kristin tænasta kann gerast eitt endurgjald fyri felagsskapin við Kristus! Eg merkti tað, tí eg kendi meg nøgdan, tá ið alt gekk væl, og argan og smásáran, tá ið illa gekst. Synd er í veruleikanum einki annað enn at líta á seg sjálvan staðin fyri at líta á Gud. Jesus segði: „Syndin er, at teir ikki trúgva á meg.“ (Jóh. 16,9) Tað var mín trupulleiki. Eg hevði roynt at fingið í lag mína egnu lukku, uttan Gud sum mína fyrstu keldu. Tá ið eg skilti tað, vendi eg um og játtaði synd mína. Bíblian sigur, at Gud býr hjá teimum, sum hava eitt sundurbrotið hjarta (Sálm. 34,19), og eg kendi, at hann var nær á ein nýggjan hátt. Bøn er felagsskapur við Gud. Nú er hann vorðin mín kelda, og tí loysi eg trupulleikarnar á ein nýggjan hátt.
Effie Campbell umsetti.


text:
Í Søldarfirði er tiltikið, at har veksur væl. Bygdin er kend fyri síni mongu stóru trø.
Harvið hevur bygdin í ár eisini kunnað gjørd vart við seg við einum grønum átaki. Bygdarfólkið ynskti nevniliga ikki at eitt felt útlendskt jólatræ varð sett upp í bygdini. Ístaðin valdu tey at príða eitt av vøkru trøunum, sum standa kring hugnaliga spæliplássið í bygdini.
Talan er um eitt valvaksið grannatræ, sum er frá tá viðarlundin varð plantað á vári 1990.
Á profilinum Spæliplássið í Søldarfirði á Facebook ber til at síggja fleiri myndir av hesum hugnaliga bletti við Skálafjørðin.
Tey planta viðarlundina í mai 1990


text:
Tann 14. januar kundi tú lesa hetta á Suðuroyarportalinum:
Kom og finn skrivigleðina
og tann 23. februar stóð hetta:
Veiða Vind í Pakkhús 4
Mánamorgunin tann 24. februar legði Karavella Marionett-Teatur frá bryggju síni handan Á og fór umborð á Smyril.
Tvær sýningar vóru í Pakkhús 4 mánadagin. Móttøkan var so heilhjartað og vinarlig, at eg kundi ikki ynskt mær tað betur. Anna Mortensen, sum altíð hevur verið mín stórsti stuðul gjørdi, alt hugnaligt rundan um meg og vísti mær niðan í spennandi verksmiðjuna hjá Brikolasj. Poul Arni var fúsur at sleipa tilfarið hjá mær inn og Anna Kristin serveraði frálíka máltíð fyri mær. Eg elski at vera í Pakkhúsinum!
Áskoðararnir til báðar sýningar tyktust vælnøgdir.
Eg pakkaði leikhúsið saman og hugnaði mær saman við pakkhúsfólkunum til nátturatíð. Tá fór eg til mítt gistingarhús: Gistingarhúsið undir Heygnum, sum eg átti púra fyri meg sjálva ta náttina. Eitt sindur løgið kendist tað, at vera púra øssumøll í einum so stórum húsið, men eg fekk so frið at sova 🙂
Her kanst tú lesa um hinar dagarnar á turnéeini:
2. dagur: ein sýning og tvey skriviskeið


text:
Kvinnur 1. deild, 6. umfar: HB – ÍF/Víkingur 5-0 Kvinnurnar vunnu, farna mikukvøld, ein trivaligan sigur á samansetta liðnum hjá ÍF og Víkingini. Vit hava fingið góða dystarfrásøgn frá Ninnu og Ásu: Næsti dystur á
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Menniskjan vil heldur líða enn at viðganga, at hon hevur skeivt"
Søren Kierkegaard


text:
Fólk sum leita eftir stavivillum eru meir snævurskygd
Vísindalig kanning vísir samband millum snævurskygni og trongdina at finna stavivillur
Paradise Teitur blivin uppkallaður
Í gjár boðaði ein fjeppari frá, at mamma hennara hevði uppkallað kettuna eftir Teiti
Ein maður sum ikki ferðast er ein býttur maður
Vit hava hitt íslendska konsulin Pétur Thorsteinsson, sum nú flytir heim til Íslands eftir trý ár í Føroyum. Gjøgnum meir enn 3Fyri haldarar
Oljudálkingin í Froðba: Hava bíðað í hálvtannað ár eftir avgerðini
Sjálvt um tað eru gingnir 17 mánaðir síðan umleið 2.000 litrar av flúgvarabensini endaðu í bønum við tyrlupallin í Froðba, røkiFyri haldarar


text:
Hálvtíðarstarv sum talgilt marknaðarfólk hjá Visit Faroe Islands
Hevur tú áhuga fyri samskifti, samskipan og sosialum miðlum? Eitt hálvtíðarstarv sum hjálparfólk á Talgildu Marknaðarføringsdeildini hjá Visit Faroe Islands er møguliga rætta starvið fyri teg.
Starvið gevur tær møguleikan at arbeiða í einum spennandi og mennandi altjóða umhvørvi. Tú verður partur av einum toymi, sum arbeiðir á nógvum ymiskum sosialum og talgildum pallum við at samskipa og framleiða tilfar, kunning og marknaðarføring av Føroyum sum ferðafólkaland.
Starvið sum hjálparfólk fatar um:
- Dagligt samskifti við ferðafólk, altjóða miðlar, myndafólk og onnur
- At fyriskipa miðlavitjanir
- At samskipa og skráseta talgilt tilfar
- At fyriskipa og samskipa uppsløg á sosialu miðlunum
Av tí, at tú dagliga kemur at arbeiða á nógvum ymiskum altjóða pallum og samskifta nógv við fólk kring heimin, er tað av stórum týdningi, at tú ert jalig/ur og hevur lætt við at samskifta á enskum við nógv ymisk menniskju, bæði í skrift og í talu.
Vit leita eftir tær, sum:
- Hevur áhuga og royndir innan samskifti
- Tosar og skrivar flótandi enskt – hetta er eitt krav. Tað er ein fyrimunur, um tú eisini kanst skriva áhugaverdar tekstir til sosialu miðlarnar
- Hevur grundleggjandi kunnleika um sosialu miðlarnar og dámar væl at arbeiða við hesum
- Hevur áhuga fyri myndum. Hetta er ein fyrimunur og ikki eitt krav.
- Hevur førleikar at arbeiða bæði systematiskt og sjálvstøðugt
- Hevur eyðsýndan røkiskap
- Kanst hava nógvar bóltar í luftini í senn, tí ofta er arbeiðsferðin høg
- Er fleksibul og ikki bangin fyri at veita eina hjálpandi hond, tá starvsfelagarnir hava tørv á tí
- Hevur góð samstarvsevnir, er jalig/ur og dámar væl at hjálpa øðrum
- Hevur grundleggjandi kunnleika um Føroyar
Vit kunnu bjóða tær:
- Eitt spennandi og avbjóðandi starv við nógvum samskifti uttanlands
- Eitt starv á høgum fakligum stigi, ið tú sjálv/ur verður við til at menna
- Eitt gott arbeiðsumhvørvi á Visit Faroe Islands
- At verða partur av einum dynamiskum og eldhugaðum arbeiðstoymi á Visit Faroe Islands, sum er stolt av at marknaðarføra Føroyar
Løn og setanartreytir
Talan er um eitt hálvtíðarstarv og verður sett frá 1. september 2019.
Tú verður lønt/ur eftir avvarðandi sáttmála.
Av tí at talan er um hálvtíðarstarv, er staðsetingin av starvsplássinum fleksibul.
Umsókn
Umsóknir til starvið við týðandi avritum skulu sendast til [email protected] ella til:
Visit Faroe Islands, Gongin 9, Tórshavn, 100 Tórshavn
Umsóknir skulu verða Visit Faroe Islands í hendi í seinasta lagi 14. juni 2019.
Umsóknir verða viðgjørdar í trúnaði.
Áhugaðir umsøkjarar kunnu frætta nærri um starvið við at seta seg í samband við Bárð Eklund, Talgildur Marknaðarføringleiðari á tel (+298) 556137.


text:
mikudagur, 23. mars 2016
Bluesette er ein nýggjur, spennandi bólkur, ið spælir funky og groovy tónleik eitt nú blues, popp og westcoast.
16 ára gamla Marianna Winther Nagata er sangari í bólkinum, og á gitar er Ragnar Finsson, Kári Fossaberg Ellingsgaard á bass, og Tórður Dam Jacobsen á trummum. í síðstu viku framførdu tey fyri fyrstu ferð egin løg í Reinsarínum, og tað var sera væl móttikið. Á Country -& Blues festivalinum fara tey at framføra egin løg, blues coverløg, og kanska yvirraska tey við onkrum country lagi. Tað verður feitt!


text:
Til umhugsunar 2015
Tí hjá tær er lívsins kelda. (Sl. 36, 10)
Hvussu kemur hetta árið at vignast?
Bert Gud veit tað, og á ein hátt er tað rætt. Hóast tað, so vita vit meira um hvat tað nýggja ári hevur at bjóða okkum, enn vit hóast alt vilja ásanna.
Vit vita væl innast inni, at vit hava einki at verja okkum við móti tí ónda í okkum, og, sum er rundan um okkum.
Óivað eru tað mong menniskju, sum flýggja frá hesum veruleika við at avnokta hann. Men ein og hvør, sum boyggir seg fyri hesum sannleika, og tað eru øll tey, sum boyggja seg fyri tí, sum Guds orð sigur um okkum menniskju, og hava tørv á at ásanna, at so er.
Tá má ein ásanna: Skal tað nýggja árið blíva gott, so hevur ein brúk fyri einum nýggjum lívið! Og øll, sum hava fingið eitt nýtt lív mugu ásanna, at tey trongdu til at blíva endurnýggja!
Tá kemur spurningurin: Hvar fái eg hetta lívið? Á hvønn hátt endurnýggjast hetta lívið?
Hjá Jesusi!
Hjá honum er lívsins kelda. Og í honum er lívsins kelda.
Um ári skal eydnast hjá okkum, so veldst tað um okkara støðu yvirfyri Jesusi.
At ásanna, at vit ikki makta, at liva út frá egnum fortreytum, kallast í Guds orði tosti. Myndin er tikin frá oyðumørkini. Tann, ið ikki fær vatn har, hann doyr.
Til tín, ið ásannar hetta, sigur Jesus: “Er nakar tystur, tá komi hann til mín og drekki!”(Jóhs. 7, 37)
Fylgja vit hesi tilstuðlan, so fáa vit eitt gott ár. Tí í Jesusi er alt tað vit treingja til, syndanna fyrigeving, tað æviga lívið, Heilagan Anda, vælsignilsi yvir stórt og smátt í lívi okkara og alt tað vit treingja til fyri at vera og liva sum ein kristin.
Jesus er keldan!
Latum okkum byrja árið við honum!
Og ein rødd kom út úr skýnum og mælti: »Hesin er sonur mín, hin útvaldi, lýðið á hann!« Men tá ið røddin kom, var Jesus einsamallur. (Luk. 9, 35 – 36)
Jesus tók Pætur, Jákup og Jóhannes við sær niðan á eitt høgt fjall. Har fingu teir vitjan av Móses og Elias. Undurfult! Teir vóru jú deyðir fyri fleiri hundrað árum síðan.
Vitjanin hevði stóra ávirkan á teir. Pætur var so eldhugaður, at hann vildi byggja tríggjar smáttur á fjallinum, eina til Jesus, eina til Móses og eina til Elias. Men so blivu Móses og Elias burtur, og Gud talaði til teirra út úr skýnum.
Boðskapurin frá Gudi til teir óttafullu ápostlar, og hansara boðskapur til tín er hin sami í dag. Í Bíbliuni hevur tú møtt Mósesi og Elias og allar hinar í bókanna bók. Millum teir mongu er tað ein, ið hevur eina serstøðu: Jesus, tann útvaldi. Hann er “tann eini millum tey mongu”. Tá allir hinir blíva vek, so stendur hann eftir. Aleinaður.
Vit møta nógvum sermerktum menniskjum í Bíbliuni, men tað er eitt, sum øll hesi menniskju hava til felags, og eisini vit sum liva nú. Tey blíva vek. Ein blívur altíð eftir. Jesus!
Vit byrja árið við “navninum Jesus”, og vit enda ári við Jesus. Hann er hin sami allar dagar. Og øll ár. “Jesus Kristus er í gjár og í dag hin sami og um allar ævir.”(Heb. 13, 8)
Jesus er “Guds útvaldi”. Útvaldur til at vera tín frelsari. So er bert ein týdningarmikil støða at taka, og tað er títt valg.
Millum allar persónarnar hevur tú óivað tín favoritt. Tú skalt ikki velja millum teir mongu. Tú skal velja tann eina. Hann, sum stóð aleinaður eftir, tá allir hinir blíva burtur. Tú skalt velja Jesus! Hann er Guds útvaldi fyri teg.
Við Jesusi kanst tú ikki bert enda eitt ár. Við Jesusi kanst tú trygt enda lívið her í heiminum. Og tá tú so byrjar eitt nýtt ár um stutta tíð, so kanst tú byrja tað við Jesusi. Á sama hátt er tað, tá tú byrjar lívið eftir deyða og grøv. Hevur tú enda lívið her í heiminum við Jesusi, so kanst tú eisini byrja tað æviga lívið saman við honum.
Jesus stendur altíð eftir. Aleinaður. Tí hann er: Tann eini millum tey mongu.
Men meðan hann enn var langt burtur, sá faðir hansara hann og tókti stórliga synd í honum; og hann kom rennandi og hálsfevndi hann og kysti hann. (Luk. 15, 20)
Tað má hava veri ein tung løta fyri faðirin tann dagin, tá hansara ynskti sonur kom og bað hann um, at fáa sín part av arvinum. Hann vild reisa heimanífrá og út í tann ókenda heim.
Vit kenna líknilsi. Sonurin oyddi burtur ognirnar í einum ússaligum lívið. At enda vóru allir pengarnir brúktir. Vinirnir fóru frá honum. Hann livdi av tí, ið grísarnir ótu. Tá kom honum til hugs, at hann vildi royna, at fara heim aftur til faðirin. Ikki sum sonur, tí trúði hann ikki var møguligt, men sum tænastufólk har heima.
Sonurin visti ikki, at faðirin gekk heima og longdist eftir honum. Vit kunnu gruna angist hjá soninum, tá hann nærkaðist heiminum. Har stóð faðirin! Sonurin hevði vist bæði fjáltur og var spentur. Vildi hann avvísa hann? Faðirin beyð honum vælkomin á ein hátt, sum hann ikki hevði droymt um. Tað bleiv fest, gleði og gleimur. Tað bleiv ikki nevnt eitt orð um, at sonurin skuldi blíva tænari. Hann bleiv sonur!
Sjálvt um tú fert frá Gudi, so roknar Gud teg áhaldandi at vera barn hansara. Guds faðirkærleiki ávirkast ikki av, hvat vit gera ella ikki gera. Tí er tað ómøguligt fyri Gud, at meta ein son fyri nakað annað enn ein son.
Ein trúboðari gav eina sera rámandi mynd hesum viðvíkjandi. Tað vóru fimm brunnar. Í botninum á hvørjum brunni var ein illa tuskaður og hjálparleyst neyðardýr. Við kantin av brunnunum var ein gudur. Eftir teimum fýra kinesisku átrúnaðum, var tað ein gudur við hvønn brunn, sum vegleiddi neyðardýrini á botninum í brunnunum. Men hóast ráð og hjálp frá teirra gudi, so kundi eingin av teimum fýra koma upp úr brunnunum. Við tann fimta brunnin, har hendi nakað heilt annað. Har fór Gud niður til neyðardýri á botninum, og barð hann upp. Á hendan hátt er okkara Himmalski Faðir.
Vit kunnu vist øll koma burtur frá Gudi av eini ella aðrari orsøk, men ikki frá hansara kærleika. Tað var eingin friður á Faðirinum heima á garðinum. Hann leitaði. Hann sóknaðist og skimaðist. Hann longdist. Hann fór ímóti soninum. Á hendan hátt er Gud. Í Jesusi kemur hann tí burturvilsta í møti, og leiðir hann heim.
Ert tú tilreiðar at doyggja við friði, tí tú hevur sæð Guds frelsu
»Harri, nú letur tú tænara tín fara í friði eftir orði tínum; tí at eygu míni hava sæð frelsu tína, sum tú hevur búgvið til fyri øll fólkasløg, eitt ljós til at lýsa fyri heidnum monnum og eina dýrd fyri Ísrael, fólk títt.« (Luk. 2, 29 – 32)
Tað munnu hava verði mangir nýføðingar í templinum fyri at blíva bornir fram fyri Gud, sum tað var sigur og brúk tá í tíðini. Men Heilagi Andi hevði sannført Simion um, at júst hetta barni var Messias.
Tað bleiv eitt NÙ fyri Simion. NÙ gongur Guds persónliga lyfti til hansara út. NÙ svara Gud uppá hansara bøn, sum hann við longsli hevði bíða eftir. NÙ fær hann loyvi til persónliga at møta Messias.
Friðurin kann taka búgv í hansara hjarta. Takksemi kann kann merkjast á honum. Gud helt sítt orð! Hann helt sítt persóliga lyfti til Simion, so vil hann eisini øll onnur lyftir. Simion hevur lisið í Skriftini. Frelsan í Jesusi er fyri ØLL menniskju.
Bíblian er sonn, og Gud heldur orð, óansæð hvørjar kenslur vit hava. Men tað er á ein serligan hátt trúarstyrkjandi, tá vit fáa eitt persónligt møti við Jesus sjálv. Tá kunnu vit av álvara merkja gleðina, friðin og takksemi, tá Heilagi Andi sannførir okkum persónligt ella svarar okkara persónligu bønum.
Tað er ikki vist, at kenslurnar vara so leingi, men tær koma ikki, um vit ikki liva nær Guds orði, dvølja við hann og undrast um hann.
Um vit ikki biðja til Gud, so kann hann heldur ikki svara okkum. Um vit ikki vanta og hyggja eftir svari, so kunnu vit vist mangan ikki varnast svari.
Simions stutti lovsangur er ein lovsangur um eitt langt lív saman við Gudi. Hann skimaðist eftir Guds svari. Tí varnaðist hann, at Jesus var millum øll hini børnin tann dagin.
Tað var ein kølin nátt í Betlehem. Fólk skundaðu sær úr tí ráu og køldu luftini inn har tað var heitt og fjálgt at vera á gistingarhúsinum. Teirra asni og kamelar vóru inni i fjósum og hoyggjhúsum, og hurðarnar vóru latnar aftur, so har lógu djórini trygt fyri náttina, og fólkini vóru nú saman við familjum og kenningum, sum tey kanska ikki høvdu sæð í áravís.
Familju og kenningar bond blivu endurnýggja saman við skálum av heitari suppu og einum bikari av víni. Fólk brutu breyði saman og greiddu frá um teirra longu reisu heimanífrá.
Alt í einum nú bankar á dyrnar á gistingarhúsinum, og ein maður í nevndist Jósef stóð uttanfyri við kappanum upp um høvdi. Tað var seint og tað var kalt, og hann og kona hansara, sum var við barn, høvdu brúk fyri einum stað til at hvíla seg og sova eina løtu. Men eigarin av gistingarhúsinum kundi næstan ikki hoyra hvat Jósef segði, tí tað var eitt dun av røddum aftanfyri hann, men tað eydnaðist honum, at greiða honum frá, at har var einki rúm til teirra. Ber ein tómur básur ella tveir í fjósinum.
Við einum harman smekkaði hann hurðina aftur fyri nøsina á gestunum. Uttanfyri stóð Jósef so, og lurtaði eftir látrinum innanfyri. Hann suffaði djúpt, og leiddi so Mariu yvir til fjósdyrnar. Men tónleikurin og og veitslan hildu áfram í tí heitu stovuni á gistingarhúsinum, tá Guds sonur í kvirru kom inn í hendan heim fáa metrar har frá.
Av og á er tað ikki undir tí stóru jólafestini, men í tí svalligu, friðfullu kvirru, ein upplivir tær størstu løturnar um jólini. Mitt í øllum tí algoystu stákan sóknast og finnur Gud tað stilla hjarta.
Tað er ein stórur munur á tí stilla fjósinum og tí stákan á gistingarhúsinum! Um ein ella annar hevði tikið sær tíð til, at hyggja út av vindeyganum, og út móti garðinum ella var farin frá veitsluni fyri at hyggja til djórini – hugsa tær til hvat hann hevði sæð, og veri vitni til! Kanska hevði hann haft sæð einglarnar, seyðamenninar og – ja Guds Son sjálva.
Kom inn í mítt hjarta, Harri Jesus, tað er pláss fyri tær har.


text:
- 8. januar - Petur Háberg, føroyskur tónleikari
- 2. mars - Pilou Asbæk, danskur sjónleikari
- 7. juni - Høgni Lisberg, føroyskur tónleikari
- 10. juni - Madeleine prinsessa av Svøríki
- 15. juni - Atli Gregersen, føroyskur fótbóltsleikari
- 16. juni - Jógvan Skorheim, føroyskur politikari
- 11. juli - Guðrun Sólja Jacobsen, føroysk songkvinna
- 30. oktober - Lizzie, føroysk/donsk/íslensk songkvinna
- 5. desember - Pætur Dam Jacobsen, føroyskur fótbóltsleikari
- 24. desember - Suni úr Hørg, føroyskur fótbóltsleikari
- 27. desember - Terji Skibenæs, føroyskur tónleikari (Týr)


text:
Nógv tey flestu sum búðu her 11. november 2011 vóru fødd í Føroyum. Her búðu 5.211 fólk, sum vóru fødd uttanlands. Tað svarar til sløk 10% av øllum. Taka vit tey, sum vóru fødd uttan fyri Ríkið, vóru tey 1.614 ella góð 3%.
Talvan niðanfyri vísir føðilandið hjá teimum 5211, sum ikki vóru fødd í Føroyum.
Øll vóru eisini spurd, hvar foreldrini vóru fødd. 4.270 svaraðu, at móðurin var fødd uttanlands og 5.100 svaraður at faðirin var føddur uttanlands. Uppi í hesum eru bæði persónar, har annað foreldrið ella bæði eru fødd uttanlands.


text:
HÓSVÍKINGUR TIL ÍSLANDS - kent seg kallaðan
Mentan12-01-2019 - 08:09 - Jóanis Albert Nielsen
Fyrr í ár frættist, at Hósvíkingurin Ólavur Jacobsen hevur fingið kallið at fara til Reykjavíkar at virka sum trúboðari. Ólavur er 49 ára gamal og er giftur við Vónbjørt, sum er ættað úr Kollafirði. Tey eiga tríggjar vaksnar døtur: Jónvør, Sissel og Váreyð. Ólavur er útlærdur elinnleggjari og hevur starvast sum mekanikari hjá Faroe Ship.
Ólavur sigur við netavísina Trúboðan: “Eg havi gingið við einum trúboðarakalli í fleiri ár, og havi biðið Gud vísa mær, hvar hann vil brúka meg!” Tá Ólavur fekk fyrispurning frá Sjómansheiminum Ørkini í Reykjavík, um at taka við kallinum har, so var hann ikki í iva, men tók kallið á seg við tað sama.
Tænastan hjá Ólavi verður fjølbroytt við tað, at hann afturat arbeiðinum á Sjómansheiminum, sum umfatar andaktir og føroysk møtir, eisini skal virka millum føroyingar bæði í Reykjavík og aðrastaðni í Íslandi, og kemur eisini at vitja umborð á føroysk skip og at vitja føroyingar, sum liggja á sjúkrahúsi í Reykjavík. Men tey koma at virka í og út frá Sjómansheiminum Ørkin, har Ólavur kemur at hava sítt fasta tilknýti. Fyrstu tíðina koma tey at búgva á Sjómansheiminum.
At seta ein trúboðara í starv á Ørkini er eitt ynski, sum stýrið hevur havt í fleiri ár, sigur stýrisformaðurin Jonhard Joensen. Ólavur kemur tí ikki at virka sum stjóri ella hava ábyrgd av tí umsitingarliga, men kemur burturav at taka sær av tí andliga arbeiðinum í og út frá Ørkini.
ÚTSENDINGARGUDSTÆNASTA
Tollaksmessudag var stórur dagur í nýrenoveraðu kirkjuni í Hósvík, bæði fyri kirkjufólkið og fyri Ólavur og familjuna. Gudstænastan var sett at vera kl.15:00 og var lýst sum útsendingargudstænasta fyri Ólavi og konu hansara Vónbjørt. Tað var sóknarpresturin í Norðstreymoyar prestagjaldi Bergtórur Hjelm Bjerkhamar, sum prædikaði. Eisini luttóku onnur við upplestri av bíbliutekstbrotum. Síðani var forbøn fyri Ólavi við handaálegging.
Kristiliga Tíðindasendingin hevur tosað við Ólavur í telefonini, og tá var hann staddur í Reykjavík. Hann kom til Reykajvíkar týsdagin 07. januar. Ólavur sigur við Kristiligu Tíðindasendingina, at hann hevur eina royndartíð upp á hálvt ár, og at fyrsta tíðin verður at bróta upp úr nýggjum, tí talan er um eitt nýtt virkisøki hjá føroyska Sjómansheiminum í Reykjavík.
Um onkur veit um føroyingar, sum eru í sjúkraørindum í Reykjavík, so er ein vælkomin at boða frá hesum til Ólavur Jacobsen, føroyskur Trúboðari í Reykajvík.
Kristiliga Tíðindasendingin ynskir Ólavi til lukku og Harrans signing við nýggja trúboðaraverkinum.


text:
Uppskotið hjá Magna Laksafoss fall
Politikkur12-12-2018 - 12:23 - Tóri Nielsen
Løgtingið atkvøddi fyri løtu síðani um, at føroysku bryggjaríni skuldu sleppa at selja sterkari øl, eitt uppskot sum Magni Laksafoss hevði fingið lyfti um at samgongan fór at taka undir við.
Til 2. viðgerð vóru tað fleiri í tinginum ið stemmaðu fyri uppskotinum enn ímóti, men til 3. viðgerð fall uppskotið 16 vóru ímóti og 15 fyri. Í samgonguni vóru tað Kristin Michelsen og Hendrik Old ið stemmaðu ímóti uppskotinum.
Magni Laksafoss segði í Degi & Viku mánakvøldið, at uppskotið var partur av einari avtalu hann hevði gjørt við samgonguna fyri at taka undir við fíggjarlóguni fyri komandi ár.


text:
37 ára gamli demokraturin og kongresslimurin úr Hawaii Tulsi Gabbard stillar upp til forsetavalið í USA næsta ár.
Tað sigur hon við CNN sambært Ritzau.
Eg havi tikið avgerð um at stilla upp, og fari at koma við almennari fráboðan innan eina viku, sigur Gabbard sum situr í uttanríkisnevndini í Umboðsmannatinginum.
Tulsi Gabbard fyrsti hindu og tann fyrsti amerikansksamaoaner, sum er valdur í kongressina. Harafturat er hon krígsveteranur úr Irak.
Høvuðsboðskapurin hjá henni fer at vera spurningurin um kríggj og frið, skrivar Ritzau.
Tað er í 2020, at amerikanarar aftur skulu atkvøða um hvør skal vera næsti forseti í landinum. Sitandi forseti, Donald Trump, hevur áður boðað frá, at hann ynskir at stilla upp aftur til eitt nýtt valskeið.
Onnur hava eisini boðað frá, at tey ætla at stilla upp, skrivar Ritzau.


text:
Eysturoyar
dansifelag á noregsferð 4-13. juli 2016………………….
Í februar 2013 hevði eg fyrstu ferð samband við leikaringen
Rakne gjøgnum teldupost frá Hilde Magnset, sum tá var í ferðanevndini hjá felagnum.
Tey ynsktu at uppliva ólavsøku og vildu eisini fegin hava samband við eitt
dansifelag, sum vildi taka sær av teimum nakrar dagar umframt ólavsøkuna.
Okkara nevnd avgørdi – tíbetur – at siga ja til at taka ímóti teimum. Tey
vitjaðu okkum frá 24 – 28 juli 2014. Tey plaga at bjóða til endurvitjan árið
eftir, at tey hava verið á ferð. Í fjør
kom teldudpostur við hjartaligari innbjóðing um at fáa okkum til teirra “ så de kunne gjøre
lidt til gjengæld”, sum tað stendur í brævinum. Nú vit eru afturkomin í øllum
góðum, mugu vit ásanna, at vit hava fingið aftur við “renter og renters renter”
, meðan vit vóru hjá teimum frá 4-10 juli. Vænti ikki nakrantíð aftur at
uppliva so hjartaligan blíðskap, sum hesar dagarnar.
Hetta er triðja uttanlandsferðin hjá Eysturoyar dansifelag seinnu
árini. Til Agdenes við Tróndheimsfjørðin
2008 og til Stockholm 2011 sigldu vit við Norrønu og høvdu buss við heimanífrá.
Hesaferð valdu vit at flúgva og komu aftur umvegis Bergen, har vit gistu
tríggjar nætur.
Tríggjar ferðir blivu vit øll boðin heim til fólk. Beinanvegin
mánadagin 4. juli, tá vit høvdu tjekkað inn á hotellinum , sum lá tætt við
Gardermoen flogvøll, blivu vit boðin heim til Tove og Helge, sum búðu “i
gåafstand” frá hotellinum. Har var dekkað upp við fínum porcelenið til okkara
og eini 20 frá Rakne, sum ynsktu okkum
vælkomin á vitjan. Bæði norska og føroyska flaggið vóru vundin á stong fyri
okkum, vit sungu “Millom bakkar og berg” við borðið, og so kvóðu vit Sinklar á
terassuni, áðrenn vit fóru heim í song.
Dagin eftir koyrdu vit runt í nærumhvørvinum við bussi og
blivu boðin til matna um middagsleiti á Lodding garði heima hjá Grethe og Knut
Ljøgodt, sum er formaður hjá felagnum. Grethe, sum er listakvinna, hevur eitt
savn í stabbúrinum á garðinum. Vit kvóðu
Gudbrandskvæðið á Raknehaugen, sum verður hildin at vera ein kongagrøv.
Mikudagin fóru vit til Eidsvoll, har sum norska grunlógin
bleiv undirskrivað tann 17. mai 1814 – aftaná eitt seks vikur langt orðaskifti. Hesin dagurin verður enn
hátíðarhildin á hvørjum ári sum tjóðardagur Noregs. Stór uppliving at síggja
borðið, har norska grundlógin bleiv undirskrivað á sinni og ikki minni
ríkissalin, har teir 112 eidsvollmenninir skiftu orð – har hevur helst brotið í
bæði borð, áðrenn tað bleiv til “ Enig og tro, til Dovre falder”. Um kvøldið
blivu vit fyri triðju ferð boðin heim til fólk – hesaferð til grillfest í eini
maskinhøll á garðinum hjá Guri og Karsten. Aftaná dansaðu vit føroyskan dans og
norskar dansir afturvið harmoniku. Louis Houmann setti punktum fyri kvøldið við
sanginum hjá J.H.O. Djurhuus , “Kúrir tú lítli songfuglur mín.”
Hósdagin fóru vit til Oslo við toki saman við eini 15 fólkum
frá “Rakne”. Á Bygdøy sóu vit Fram hjá Fridtjof Nansen, sum gjørdist fyrsti
sendimaður Noregs í London, tá landið var blivið sjálvstøðugt í 1905. Eisini
sóu vit Ra II og KonTiki, sum Thor Heyerdahl sigldi um Kyrrahavið við fyri at
prógva, at fólkini á kyrrahavsoyggjunum kunnu vera komin úr Suðuramerika. Hesir menninir hava havt eitt ótrúligt áræði.
Eisini vitjaðu vit Vikingeskibsmuseet. So náddu vit ikki meir enn túr niðan til
“Slottet”, sum stóð í gerð frá 1820-1849 og sum upprunaliga var ætlað til
summarbústað hjá svenska konginum, sum tá eisini var kongur í Noregi. Á veg
aftur til tokið gingu vit eftir Karl Johans gate og sóu stórtingsbygningin.
Fríggjadagin sóu vit ein gamlan stórgarð, sum varð gjørdur
til savn 1908, tí ongin arvingur var at taka við garðinum. Í erva var stórur
gildisskáli, sum heilt vist hevði riggað væl til eina rimmar dansinátt. Vit
høvdu latið okkum í føroysk klæðir heimanífrá og dansaðu dansispøl á einum
palli uttanfyri. Vit vitjaðu eisini Udnes kirkju, sum liggur har, sum áirnar Glomma
og Vorma koma saman. Hetta tí man tá í tíðini ferðaðist eftir áunum fyri at
koma í kirkju.
Leygardagin kl. 11.00 upptraðkaðu vit við føroyskum dansi og
Rakne við fólkadansi á torginum í Jessheim. Bert spell, at so fá vóru komin at
hyggja. Eina løtu aftaná, at vit vóru komin aftur á hotellið, var heglingur og
torusláttur. Um kvøldið var veitsla saman við Rakne .
Sunnumorgunin komu eini 10 av teimun norsku á hotellið at biðja farvæl, áðrenn vit fóru
við bussi til Gardermoen á veg til Bergen. Vit bjóðaðu teimum at koma aftur til
Føroya at vitja okkum – eg vóni, at
tey taka av.
Vit búðu væl á hotel Admiralen mitt í Bergen. Týsdagin 12. juli
fóru øll siglitúr á Sognefjørðinum fyri dagin og heimaftur við
Flåmsbananum. Restina av tíðini í Bergen
var ongin skrá – fólk tóku sær av løttum og gjørdu, sum tey vildu.
Mikukvøldið komu 20 fólk heimaftur við Atlantsflog, meðan
hini 5 vóru eftir – onkur fór til arbeiðis í Noregi og onkur til Danmarkar at
vitja familju.
Tað er gott fyri felagið at gera slíkar ferðir av og til.
Vit minnast tær allar við gleði restina av lívinum.
Kathrina, Eysturoyar dansifelag.


text:
Lýsingarnummar: 14298
Standur: Brúkt
Prísur: 325.000 kr.
Lýsing
Sera góður og lekkur familjubilur til sølu. Bilurin er av slagnum Nissan X-Trail Tekna, 4wd, og hevur 7 setur. Bilurin er frá 31. mars 2017, so hann hevur meir enn eitt ár eftir í Gullpakkanum hjá Autoservice. Hann hevur koyrt 44.xxx. Góð vetrardekk á originalfelgum eru undir honum.
Útgerð:
- el rútar aftan og framman
- panorama el- tak
- Fulla leðurkabinu
- 7 setur
- 4wd
- Camera aftan, framman og á síðunum
- sensorar aftan og framman
- Bluetooth
- CD spælara
- El spegl
- Hita í setrum framman
- Innbygt GPS
- lúkan á viðførisrúminum er automatisk
- Eyka dekk (góð summardekk á originalum sportfelgum)
Og mang annað...
Ný prísur er 450.000,-
Til sølu fyri 325.000,-
Send boð til gurunjo@yahoo.dk ella ring á tlf. 764657
Neyðugt er at rita inn fyri at seta spurning.


text:
Vágs kommuna: Seinastu árini hevur Vágs kommuna arbeitt miðvíst við at geva økjum í kommununi eina “andlitslyfting”, arbeitt við at fríðka og rudda økir kring um í kommununi. Eitt av økjunum, sum er nógv broytt seinastu árini er økið á uttaru Oyrunum.
Á uttaru Oyrunum eru seinastu árini farnar fram stórar broytingar.
Fyri smáum 10 árum síðani vóru uttaru Oyrarnar meiri líkar einum ruskplássi við bilvrakum, oyðiløgdum bingjum, sundirskornum aliringum, einari rúgvu av óbrúkiligum amboðum, rúgvum av mold og gróti – sum vóru samanblandaðar við m.ø. virkseminum á betonblandistøðini og skipaðum goymslum í bingjum.
Í 2012 varð farið undir at rudda ein part av økinum inni á Oyrunum, soleiðis at Páls Høll kundi byggjast. Tað byggjaríið fór ígongd seint í 2012. Síðani er nógv hent á uttaru Oyrunum.
Á heysti í 2015 varð Páls Høll tikin í nýtslu.
Á heysti í 2016 varð útbyggingin á Vágsverkinum liðug.
Í 2017 varð farið undir at rudda alt økið, samstundis sum betonblandistøðini varð flutt.
Á vári í 2018 varð Marghøllin tikin í nýtslu.
Og á heysti í 2018 varð økið gjørt klárt til Bakkafrost, sum tá eisini fór undir at gera stórar aliringar inni á Oyrunum.
Økið á uttaru Oyrunum er sostatt nógv broytt. Alt óruddið, sum fleyt um alt økið er burturi og nýggir bygningar og nýggj virkisøkir eru nú partur av gerandisdegnum á uttaru Oyrunum. Hvønn dag hava nógv fólk dagliga gongd á uttaru Oyrunum, antin til arbeiðis ella fyri at njóta løturnar í Páls Høll ella Marghøllini.
Um tú veitst okkurt, sum VP ikki veit - skriva so til vp@vp.fo


text:
Meðan eg skrivi hesi orð, siti eg og memoriseri tekst og tónleik til eina framførslu hjá Tórshavnar Kamarkóri á Earth Hour tiltakinum í Havn í kvøld (30. mars).
Vit mugu duga alt uttanat, tí øll ljós verða sløkt og ikki er loyvi at brúka telefonir ella líknandi at skeita í.
Alt gott um tað: tað er eisini nógv stuttligari og frælsari at syngja uttan nótar.
Havi hugt inn á Facebook-síðuna hjá Earth Hour tiltakinum. Har standa nøkur merkisverd boð, t.d. hesi:
- Tórshavnar Kommuna bjóðar heitt kakao til Earth Hour, og aftur í ár verður heitt á fólk um at taka sín egna kopp við. Hetta fyri at broyta vanan við at brúka einnýtiskoppar. Vit gera eina “koppvelting”!
- Ljós í miðbýnum verða sløkt frá kl. 20.30 til 21.30. Tá fara vit at tendra kertiljós úr føroyskari seyðatálg og hava eina hugnaliga løtu við m.a. røðu, hugleiðingum og kórsangi.
”Koppvelting”, ”kertiljós” og ”kórsangur” (unplugged) eru eftir øllum at døma hættirnir vit skulu bjarga jørðini. Alt gott um hetta; hetta er bæði hugnaligt og autentiskt. Tó skerst ikki burtur, at hetta eru sera ”symbolsk” átøk, ið ikki broyta nógv í heildarmyndini.
Føroyska dálkingin í stóran mun útflutt
Eg skrivaði 11. januar í ár eina kronikk í Dimmalætting, har eg vísti á, at føroysku umhvørvishagtølini als ikki er fullfíggjað. Stórur partur av flutnings- og ferðavinnuni, ið er aktiv í føroyskum øki, bunkrar í útlendskum havnum og floghavnum. Føroysku brennievnistølini – og harvið eisini CO2-hagtølini – eru als ikki nøktandi. Reingjaðu tølini leggja grund undir eina misfatan av føroysku dálkingini og harvið eisini undir skeiklaðum politiskum avgerðum á umhvørvisøkinum.
Støðan er tó nógv verri enn so. Umhvørvisliga fótatraðkið (1) hjá føroyingum steðgar ikki við bunkring av brennievni. Føroyingar, ið millumlenda í t.d. Kastrup ella Keflavík, halda fram at dálka, hóast teir sita í útlendskum flogfelagi ávegis til New York ella Dubai. Hetta er í grundini útflutningur av dálking. Hon telur við í búskaparligum og umhvørvisligum uppgerðum hjá øðrum londum, men er í síðsta enda føroysk dálking – framd av ferðarhugaðum føroyingum. Eisini alt føroyska brúkið í fremmanda landinum er í síðsta enda føroysk dálking. Tað krevur tvey at dansa tango. Framleiðsla er treytað av brúki. Hesi eru tvær síður av somu søk!
Tað sama ger seg galdandi, tá føroyingar fara inn í onkran handil í Føroyum. Javnan fáa vit lýsingarspamm sendandi í postkassan, har Elding, Power, Skemman, IDEmøblar, SMS, Vøruhúsið á Hjalla o.s.fr. bjóða okkum nýggjar glæsiligar vørur. Tað sama hendir, tá vit fara út á Youtube alla Facebook. Vit verða støðugt mint á, at vit mugu keypa, keypa, keypa... sumt uttan iva mest til húsaskorð.
Hetta spamm-virksemi er andlitið hjá brúkarismuni. Vit eiga tó at minnast til, at nógv tað mesta, vit brúka í Føroyum – frá stórum til smátt – eru innfluttar vørur. Næstan øll okkara vælferð er innflutt! Hesar vørur hava eisini kravt dálking og CO2-útlát at framleiða og flyta til Føroyar. Hvørja ferð, vit keypa eina nýggja telefon, gerast vit sek í einari langari røð av dálking og menniskjaligum vanlagnum. Onkur congolesiskur unglingi er kanska deyður í einum rapaðum coboltnámi, fyri at tú skuldi sleppa at taka eina festliga Sangría-selfie í Sevilla.
Hvørja ferð vit innflyta eina vøru úr útlondum, útflyta vit eisini dálking til eitt annað land. Brúk er ein medalja við eini skínandi forsíðu og eini myrkari baksíðu. Her skal sjálvandi viðmerkjast, at framleiðsla kann vera meiri ella minni umhvørvisvinarlig og burðardygg. Í sær sjálvum er tað skilagott at framleiða skynsamt heldur enn at dálka fyrilitarleyst. Tað ger eisini mun, hvørjar vørur, vit velja.
Vilja vit veruliga gera nakað við umhvørvið, skulu vit tó eisini hyggja eftir samlaða brúkinum. Okkara umhvørvisliga fótatraðk stavar ikki bert frá okkara egnu framleiðslu, men eisini frá útlendingum í Føroyum, frá føroyingum í útlondum og frá okkara risastóra innflutningi av vørum.
Vendið materialismu og brúkarismu bakið!
Í váða fyri at ljóða sum ein umhvørvisprædikantur fari eg at seta upp nøkur dømi um, hvat vit kunnu gera fyri veruliga at gera mun á umhvørvisøkinum. Í høvuðsheitum mugu vit gera upp við ”materialismuna” og ”brúkarismuna” (2), ið hevur eyðkent búnu ”mongdarbrúkssamfeløgini” (3) seinastu nógvu áratíggjuni. Eisini eiga vit at fara burtur frá lineeru ”brúka og blaka burtur”-mentanini og flyta okkum yvir í eina meiri cirkulera ”endurbrúks”-mentan.
1) Keyp helvtina færri klæði. Lat teg ikki lokka av lýsingum, men brúka heldur gomul klæði, ið tú longu eigur. Lær teg at umvæla klæði, ið skrædna. Lat klæði ganga í arv, tá børnini vaksa úr teimum. Skalt tú keypa klæði, far so heldur í Reyða Kross enn í SMS. (Bonuságóði: tá koma pengarnir eisini fátøkum børnum í Afrika til góðar!)
2) Keyp varandi vørur heldur enn skrambul. Heldur enn at skula keypa nýggjar møblar og húsbúnað í heilum, kanst tú keypa ting við betri góðsku, ið eisini kunnu umvælast, um tey fáa smærri snuddir. Hóast tað kann tykjast ”giggut” at keypa brúktar vørur, er tað ein sannroynd, at gomul ting ofta eru dygdargóð (tað er tí, tey eru gomul). Heldur enn altíð at hoppa upp á tann nýggjasta mótan, eigur tað at gerast cool at hava ”ommuting” í sínum køki.
3) Keyp tænastur heldur enn vørur. Heldur enn at brúka túsundtals krónur upp á at keypa nýggjar telefonir, sjónvørp o.s.fr. kanst tú fara til sjónleikir, konsertir og annað spennandi, ið fyriferst í lokalumhvørvinum. Heldur enn at útflyta dálking til fátøk menningarlond, kanst tú gerast ein aktivur partur av tínum umhvørvi. Kanska byrjar tú sjálvur at spæla sjónleik ella syngja í kóri? Tað er ikki ósannlíkt, at ein minni materialistiskur lívsstílur kann geva tær størri eydnusemi, tá tú hevur vant teg av við materialistiska ”rúsin”.
4) Avtak MVG á tænastur, varðveit MVG á gerandisvørur og hækka MVG á luksusvørur. Fyri at skunda undir transitiónina frá einum brúkarasamfelagi til eitt tænastusamfelag, ber til at differentiera MVG-byrðuna. Til dømis ber til at avtaka MVG á tænastur, so tað fer at loysa seg betri at undirhalda, undirvísa, sýna umsorgan o.s.fr. heldur enn at selja materiellar vørur. Minkandi MVG-inntøkan kann vinnast innaftur við at leggja hægri MVG á luksusvørur sum sjónvørp, teldur, telefonir o.s.fr.
5) Ferðast meiri lokalt og minni globalt. Heldur enn at leggja teg á strondina í Gran Canaria, kundi tú farið at vitja systur tína í Porkeri, so systkinabørnini læra hvønn annan betri at kenna. Heldur enn at fara á skíferð til Alpurnar, kundi tú farið á flot við pápa tínum og lært børnini hjá tær at fiska. Heldur enn at fara á námsferð til Amsterdam, kundu tit farið ein túr til Suðuroynna og soleiðis lært Føroyar betri at kenna.
Ein annar fyrimunur við at minka um brúkarismuna er, at vit í staðin fyri at keypa nýtt heldur velja at endurbrúka og umvæla vørurnar. Hetta skapar eina rúgvu av nýggjum tænastustørvum í Føroyum. Vit halda á tann hátt meiri arbeiði í Føroyum og fáa harumframt minni rusk at burturbeina. Tað skal sigast, at hetta sjálvandi fer at merkja, at vit flyta okkum frá verandi detailhandli yviri til ein størri umvælandi sektor. Fleiri av brúkaristisku glæstriborgunum mugu lata aftur og heldur skapa rúm fyri meiri burðardyggum tænastubúðum.
1) Við hesum meinast ikki heilt tað sama sum Ecological Footprint. Tað hevði tó eisini verið áhugavert at fingið at fingið eina føroyska uppgerð av hesum. Tað krevur tó munabetri hagtalsgrundarlag.
2) Consumerism
3) Mass Consumption Societies. Sí t.d. klassisku búskaparmenningarmodellina hjá W. W. Rostow
Sámal Matras Kristiansen,
samfelagsfrøðingur, ritstjóri
Um tú veitst okkurt, sum VP ikki veit - skriva so til vp@vp.fo


text:
- Tíðindi, mentan og ítróttur
Kunnu fara í gongd við berghol til Dals
Men Yvirfriðingarnevndin setur eisini sum treyt, at moldgoymsla ikki verður á ætlaða staðnum í Húsavík, og at tilfar ikki verður lagt við vegin millum Húsavík og Dal, áðrenn Tjóðsavnið hevur kannað økið.
Eisini sigur Yvirfriðingarnevndin, at arbeiðið skal leggjast soleiðis til rættis, at ein geil, ið er úr Dali og framvið bergholsmunnanum, verður ávirkað minst møguligt.
Men, at Yvirfriðingarnevndin gevur loyvi, merkir ikki, at loyvi ikki skal søkjast eftir øðrum lógum, til dømis byggilógini, sigur Yvirfriðingarnevndin.
Sí eisini


text:
So standa aftur tveir EM-undankappingardystir í durinum. Hesaferð skal føroyska landsliðið spæla móti Spania og Norra. Spaniólar koma á Tórsvøll fríggjadagin 7. juni, og bara tríggjar dagar seinni, mánadagin 10. juni, eru Føroyar vertir fyri norðmonnum.
Í hesum sambandi verður skipað fyri tíðindafundi í FSF-húsinum komandi týsdag, sum er týsdagin 28. mai, klokkan 10. Á tíðindafundinum fer Lars Olsen, A-landsliðsvenjari, at kunngera hópin til næstu tveir dystirnar í EM-undankappingini.
Onkrar smávegis broytingar verða í hópinum hesaferð, í mun til landsdystirnar móti Malta og Rumenia, sum vóru í mars mánað. Millum annað er Gunnar Nielsen skaddur, og tí skal annar málverji úttakast í staðin fyri hann.
Føroyska landsliðið hevur tvær ferðir áður roynt seg ímóti Spania. Í HM-undankappingardysti á Svangaskarði 4. september í 1996 vunnu spaniólar 6-2, og eitt stórt ár seinni, 11. oktober í 1997 vann Spania 3-1 á heimavølli. Føroysku málskjúttarnir vóru Todi Jónsson, Uni Arge og Jens Kristian Hansen.
Føroyar og Norra hava ongantíð fyrr verið í bólki saman í EM- ella HM-undankapping fyri A-landslið við monnum.
Í undankappingini til EM 2020 eru Føroyar í bólki F, saman við Spania, Svøríki, Rumenia, Malta og Norra. Eftir at øll londini í bólkinum hava spælt tveir dystir, eru spaniólur fremst við seks stigum, sum teir hava vunnið á heimavølli móti Norra, og á útivølli móti Malta.


text:
Danabrók
Danabrók (á donskum Dannebrog) er danska flaggið. Tað er samansett av tveimum elementum; reyð bakgrund við einum hvítum figuri. Navnið stavar frá heitinum á vovnum klæði. Nakað líknandi vovnu mannfólkabuksunum, vit brúka til føroysk klæði. Danska flaggið sigst vera frá ár 1219. Hetta reyða flaggið við krossmerki, var ætlað til at hanga niður frá stokki ella stong. Bæði tá tað hekk yvir høvdingastóli, omanfyri borgarportur og tá herlið masjeraðu, hekk tað upp og niður, so krossurin vendi rættan veg. Reyða bakrundin var upprunaliga liturin hjá sertøkum klani ella familju; men bleiv so valdur sum merki fyri allar danar. Við einum hvítum krossi, bleiv boðað vinum og serliga fíggindum frá, at her komu vápnaðir menn við kristna boðskapinum. Danska flaggið er nýtt sum fyrimynd fyri flest øllum hinum norðurlendsku tjóðunum, hóast tey eru munandi yngri fløgg.
Keldur[rætta | rætta wikitekst]
- ↑ Inge Adriansen, Nationale symboler, Museum Tusculanum Press, 2003, s. 129: "Fra begyndelsen af 1400-tallet kan Dannebrog med sikkerhed dokumenteres som rigsflag, det vil sige statsmagtens og kongens flag"


text:
Shahname
Shahname (persiskt:شاهنامه, "Kongabókin") er eitt sera langt poetiskt epos, sum persiska skaldið Ferdowsi hevur skrivað um 1000-talið. Eposið er tjóðarkvæði hjá Iran og øllum tí persisktalandi heiminum. Ferdowsi skrivaði verkið í 40 ár síðst í 900-talinum og fyrst í 1000-talinum, og hevur tað umleið 60 000 vers.[1] Eposið er skrivað á persiskum uttan útlendsk lániorð og hevur spælt ein stóran leiklut í endurvækjanini av tí persiska málinum eftir islamsku erobringina av Persia, og seinni hevur tað havt ávirkan á tað arabiska málið.
Tað rúgvismikla verkið, sum av persiskt talandi fólkum verður mett at vera eitt meistaraverk, reflekterar yvir tað persisku søguna, mentanina og fornu trúgv, (zoroastrianism).[2] Tað zoroastrianistiska innihaldið ger verið týdningarmikið fyri tey umeið 200 000 zoroastrianistarnir, ið enn búgva í Iran, eftirsum verkið vísir søguna hjá trúgv teirra frá byrjan til enda.
Verkið byrjar í einari mytiskari frumtíð, og fortelur um skapanina av heiminum, um teir fyrstu fornu kongarnir, um tey akemenidisku, seleukidisku, parthisku og sassanidisku ríkini heilt fram til tíðina áðrenn tað arabisku innvasjónina (hojum-e tâziyân) í 600-talinum.
Høvuðshetjan í eposinum er Rustam, sonur Zal og Rudabeh. Shahname er ein kelda til iranskt tjóðskaparsinni.
Keldur[rætta | rætta wikitekst]
- ↑ http://www.theismaili.org/cms/998/A-thousand-years-of-Firdawsis-Shahnama-is-celebrated theismaili.org
- ↑ Ahmad Ashraf; "Iranian identity iii. medieval islamic period" Encyclopedia Iranica


text:
Í dag byrjar landsins størsta tónleikatiltak
Twisted Sister er høvuðsnavn á fyrsta festivaldegnum, sum eisini bjóðar Byrta, Marius og fleiri.
Í kvøld kl. 20.00 verður fyrsta framførslan á Summar Festivalinum, og fyrsti festivaldagurin bjóðar konsertir til klokkan tvey í nátt.
Veðurstovurnar siga frá góðum veðri í dag og í kvøld. Petur Skeel Jacobsen, sum er veðurmaður í Miðlahúsinum, lovar seinnapartin eitt lot av útsynningi og suðri, turt veður og sólglottar. Og eisini í kvøld verður turt og gott veður.
Stóra navnið á Summar Festivalinum í kvøld er amerikanski rockbólkurin Twisted Sister, sum fer á pallin kl. 22.30. Bólkurin hevur gingið sigursgongd um heimin seinastu árini og verða róstir til skíggja allastaðni, teir spæla.
– Vit spæla allar okkara bestu og kendastu sangir soleiðis, sum fólk vilja hoyra teir. Vit vita, hvørjar sangir fólk lurta mest eftir, og tey fáa teir allar á konsertini í Føroyum, sigur Jay Jay French, sum er gittarspælari í Twisted Sister.
Í kvøld sleppa fólk eisini at uppliva elektropoppbólkin Byrta spæla á Vágsbøi.
– Vit gleða okkum at spæla á Føroya størsta palli, sigur Guðrið Hansdóttir, sum er annar tónleikarin í Byrta.
Í kvøld ber eisini til at hoyra Ingibjørg & Rani, sum hava ársins fyrstu framførslu, Marius, Hans Andrias, Karl Martin og Sámal Ravnsfjall.


text:
Tekniska fyrisitingin fer nú at gera tekniskar og fíggjarligar kanningar av møguligum parkeringstunli undir miðbýnum í Havn, sum í skitsuuppskoti verður mettur at verða umleið ein kilometur langur og hava pláss fyri umleið 700 parkeringsbásum.
Stórur tørvur er á parkeringsplássum í Havn, og fleiri loysnir hava verið umrøddar. Trupult er at fáa nøktandi parkeringsøki í miðbýnum, tí tætt er bygt, og infrakervið hevur trupult at bera tað nógv øktu ferðsluna.
Týdningarmikið er, at kanningarnar av einum møguligum parkeringstunli verða samskipaðar við aðrar leiðingar, sum væntandi skulu farast undir komandi árini. Eitt projektarbeiði er longu gjørt í sambandi við gerð av tunli undir jørð til dagføring av leiðingunum til býin.
Ein innanhýsis arbeiðsbólkur verður nú settur til at gera eina yvirskipaða tørvslýsing av møguligum parkeringstunli, leiðingum o.a., og ein ráðgevi verður settur til at gera eitt skitsuprojekt, kostnaðarmeting v.m.
Mett verður, at arbeiðið at gera tørvslýsing, skitsuprojekt og kostnaðarmeting fer at kosta um hálva miljón. Málið var fyri í fíggjarnevndini í farnu viku og varð einmælt samtykt, og varð eisini samtykt á býráðsfundi nú í kvøld.
Um tú veitst okkurt, sum VP ikki veit - skriva so til vp@vp.fo


text:
Simone de Beauvoir
Simone De Beauvoir (Simone Lucie-Ernestine-Marie-Bertrand de Beauvoir, fødd 9. januar 1908, deyð 14. apríl 1986) var ein franskur heimspekingur, feministur, og rithøvundur. Hon hevði stóra ávirkan á feministiska eksistensialismu og á feministiskt ástøði. Hon skrivaði skaldsøgur, essays, lívsævisøgir, eina sjálvsævisøgu, monografar um filosofi, politikk og sosialmál. Hon er mest kend fyri skaldsøgurnar, eitt nú She Came to Stay og The Mandarins, eins og hon er kend fyri bókina frá 1949 The Second Sex (Le Deuxième Sexe), sum analyserar kvinnukúganina.


text:
Kirkjubøur
Kirkjubøur er ein bygd í Streymoy. Umleið 76 fólk búgva í Kirkjubø. Kirkjubøur er millum elstu bygdir í Føroyum og er ein hin søguríkasta. Bygdin var í miðøldini, við sínum bispasæti, miðdepil fyri átrúnaðarliga og mentanarliga virkseminum í landinum. Umstøðurnar at búgva í Kirkjubø hava verið góðar. Gott rekapláss og góður sólargangur og tí eisini fruktargott. Bygdin hevur onkuntíð verið munandi størri, enn hon er nú, og hevur, har hon liggur mitt í landinum, eisini verið ein hin týdningarmesta føroyska bygdin.
Søguligi kongsbóndagarðurin, hin størsti í Føroyum, hevur verið í somu ætt síðani miðskeiðis í 16. øld við sínum sermerktu hugnaligu húsum. Ikki minst aldargomlu stokkastovurnar og roykstovan. Kendasta fornminni føroyinga er gamli dómkirkjumúrurin í Kirkjubø, St. Magnus Katedralurin ið helst ongantíð varð bygdur liðugur. Í Kirkwall í Orknoyum er ein St. Magnus Katedralur, vígdur sama halgimenni. Kortini er verandi sóknarkirkjan enn eldri, og er elsta kirkja í landinum. Saman við Velbastað gjørdist Kirkjubøur partur av høvuðsstaðarkommununi 1. januar í 2005.
Kirkjubøur er ein av elstu bygdunum í landinum og í avgomlum døgym tykist hon at hava verið ein stór bygd við stórum, sløttum bø, ið gekk langt út. Men sum árini hava liðið, hevur havið máað seg longur og longur inn, brimið og streymurin hava etið petti eftir petti burtur av landinum. Tí er Kirkjubøur í dag ein lítil bygd. Men Kirkjubøur er ein hin søguríkasta bygdin í oyggjunum, og haðani hava vit m.a. søgina um Gæsu (Æsu). Søgnin um Bardagan í Mannafalsdali verður vanliga hildin at vera um byggingina av Kirkjubømúrinum. Múrurin í Kirkjubø er eitt av mætastu fornminnum í Føroyum.
Í miðøld var Kirkjubøur kirkju- og mentanarmiðdepil føroyinga.
Innihaldsyvirlit
Søga[rætta | rætta wikitekst]
Kirkjubøur var høvuðsstaður í Føroyum til siðabótatíðina. Okkurt um miðjuna á elliftu øld vóru Føroyar gjørdar eitt bispadømi, og bispurin, sum oyggjunum stýrdi, hevði setur sítt í Kirkjubø. Og biskuparnir, ið har búðu, høvdu hug at byggja. Úti á líkhúsi kalla tey tann staðin, har sum hinar elstu leivdirnar av kirkjubyggingi enn eru at síggja. Nú stendur eftir bert eitt sindur av einum horni av hesi nevndu kirkju; bakkin er burtur mataður, so alt hitt er farið út á sjógv.
Her við bispasetrið í Kirkjubø var ein skúli, sum ungir menn gingu í fyri at fáa prestalærdóm; prestarnir í Føroyum vóru vandir upp í hesum føroyska prestaskúlanum; eisini kann tað vera, at sumir av teimum, ið her lærdu, fingu embæti í Noregi. Vist er tað, at m.a. Sverri, sum seinri var kongur í Noregi, gekk í skúla í Kirkjubø í tíðini um 1160-1170, og at hann har fekk allan tann lærdóm, sum hevur gjørt hann tiltiknan millum konga.
Vitjanarverd støð[rætta | rætta wikitekst]
Kirkjubøur, sum nú er lítil bygd, var í miðøld týdningarmesa pláss í Føroyum. Eingin bygd eigur so nógv søgulig minni sum hon. Har kunnu vit sígga Múrin, leivdirnar av einari dómkirkju, sum fyri o.u. 700 árum síðani var bygd har av føroyskum gróti. Kálkið, sum er brent úr føroyskum skelsandi, og sum kallast skilp, heldur væl enn. Múrurin er prýddur við høgdum grótmyndum, og inn í veggin er settur ein myndskrýddur steinur, sum á innaru síðuni í einum lítlum rúmi goymir ymsar halgilutir, soleiðis sum tá var siður skuldi vera í einari dómkirkju.
Eldri enn Múrurin sigst kirkjan at vera; í henni vóru skurðmyndir av apostlunum, Ólavi kongi Halga, o.ø, men tær eru latnar úr Føroyum og eru nú í Keypmannahavn. Gomul er eisini roykstovan í bóndahúsunum; hon er úr stokkaviði og man vera elligomul. Føst í henni vóru áður eini stokkahús; tey tóku niður av kavaomanlopi, men sumt er uppsett aftur soleiðis, sum tað var áður. Frá gamlari tíð eru eisini stóru kjallarnir undir bóndahúsunum. Í katólskari tíð búðu bisparnir í Kirkjubø, har var prestaskúla, og har vaks Sverri Sjúrðarson upp, hann, sum seinni varð kongur í Noregi. Hjá bispinum Róa lærdi hann til prest. Søgnin sigur, at hann varð føddur í Kirkjubø, og oman fyri bøgarðarnar er Sverrahola, har sum móðir hansara skuldi krógva hann.
Fornminnini í Kirkjubø[rætta | rætta wikitekst]
Í Kirkjubø er einasta staðið í landinum, har fornminnini eru so stórfingin og av slíkum monumentalum slagi, at til ber at ferðast beinleiðis í einum fornminnaumhvørvi.
- Dómkirkjutoftin Múrurin, bygdur umleið 1300. Múrurin í Kirkjubø er eitt av mætastu fornminnum í Føroyum.
- Bispagarðsleivdirnar við múraðum kjallarum frá einaferð í 1300-árunum.
- Stokkastovurnar frá uml. 1350, sum standa oman á múraðu bispagarðskjallarunum.
- Kirkjutoftin Líkhús, bygd tíðliga í 1400-árunum.
- Sóknarkirkjan, sum varð bygd sum biskupskirkja einaferð í 1200-árunum.
Búskapur[rætta | rætta wikitekst]
Í Kirkjubø er størsti bóndagarður í Føroyum; áður var hann 52 merkur, men nú er hann festur sundur í smærri festi. Bøurin er fruktagóður og slættur. Úti fyri Kirkjubø er Kirkjubøhólmur, har eiga nógvar æður. Út fyri lendingini í Kirkjubø er Suggan, hon er av bestu rekaplássum. Sunnan fyri hana er Brandansvík, og aftur sunnari var áður ein bygd, sum nevndist Úti á Bø.
Sí eisini[rætta | rætta wikitekst]
Keldur[rætta | rætta wikitekst]
Ávisingar úteftir[rætta | rætta wikitekst]


text:
Á trappuni í Vágsbotni máttu tey víkja fyri regni og vindi, men øðrvísi var í Klaksvík. Í Norðoyggjum hevur verið gott veður í dag.
Norðlýsið skrivar, at eini 150 fólk vóru møtt upp eystanfyri kappróðrarneysti í Klaksvík, har Føroya Tele vísti Ísland-Nigeria á stórskíggja.
Hóast stuðulin var góður, so tók íslendska landsliðið ikki av møguleikanum, tí Nigeria vann dystin 2-0. Sostatt sær nú svart út hjá Íslandi at koma víðari í HM-endaspælinum.
Kroatia liggur á fyrsta plássi í bólkinum við seks stigum, og nummar tvey er Nigeria við trimum stigum. Ísland og Argentina hava bæði eitt stig. Í síðsta umfari spæla Ísland og Kroatia, meðan Argentina og Nigeria møtast.
Í Havn bleiv íslendski tjóðsangurin sungin, og síðani var farið yvir á Irish Pub at hyggja eftir dystinum (Mynd: Sverri Egholm)
Bara tann allar harðasta kjarnan stóð eftir í illfýsna veðrinum (Mynd: Sverri Egholm)